Ground zero sa paggadan orig ibinaba sa 500 metros\nMakakatabang sa mga paraoma an desisyon kan Department of Agriculture (DA) Secretary William Dar na ibaba sa 500 metros an ground zero hale sa dating 1,000 metros kan lugar na may nagpositivo sa African Swine Fever (ASF) na dapat i-depopulate an ataman na orig na apektado kan virus sa hayop nganing dai na mag-ulakit.\nDakul na hog raisers sa Bicol orog na an mga paraoma sa barangay nanghinayang kan paggaradan kan saindang ataman na mga orig dawa na ngani binabayadan kan DA nin cinco mil pesos cada payo.\nKinumfirmar ni Emily Bordado, regional information officer kan DA Bicol na igwa nang direktiva sa sainda an opisina central kan saindang ahencia asin sa National Meat Inspector Service (NMIS) maging sa mga lokal na gobierno na dapat ipasunod an bagong direktiva na 500 metros na sana an ground zero sa pag-implementar kan depopulation sa hayop.\nAlagad magdedefende man giraray sa lugar kun mahiwas an ASF sa barangay pueding gibohon 1,000 metros, sabi pa kan DA.\nAn caso kan ASF saro sa causa kan pagkulang-kulang nin suplay kan pork product sa mga mercado sagcod na naglangkaw an presyo, alagad sinabi pa ni Bordado kabale sa pig-aatribuer na dahilan bako lang an virus sa hayop envez an coronavirus disease lockdown asin halangkaw na presyo kan pambahog o feeds.\nAn anom na provincia sa Kabikolan apektado na kan ASF alagad an Camarines Sur iyo an mas may mahiwas na lugar na tinamaan mantang apektado an 17 mga banwaan asin ciudades na nagresulta sa pag-depopulate nin maabot sa 12,153 swine na apektado digdi an 2,214 hog raisers.\nPigkakarkulo na labi na sa P600 milyon an nagastos kan ahencia bilang indemnification assistance sa mga hog raisers.\nNagpupoon na an DA sa pagtao nin mga piglets sa mga paraoma sa lugar na zero sa caso sa virus nganing makatabang sa pagpatalubo kan suplay sa mercado. (dpa)


Tanda nin suwerte\nMinawot kong purong kultural sana an maluwas sa column na ini, alagad minaabot talaga an mga panahon na kaipuhan nang gayong manindugan, orog nang gayo kun sa bagay na kaipuhan tang magtaram o magpahayag kan laog kan satong kalag nakataya an pangkagabsan na karahayan. Alagad sabi ko ngani sa kredo kan sakong pinunan an column na ini, doon alagad dikit-dikit sana, luway-luway an satong paglakbay. Minawot kong sa isyung ini, laogon, ladopon ta an pulitika, pulitika na kun sain kinaipuhan kitang maglabto asin makiaram.\nHuli ta an prinsipyo kultural, pupunan ko sa sarong pag-obserbar nin pagtubod orog na kan mga gurang na minana man ninda sa mga Tsinong napadigdi sa Filipinas kaidto pang enot na panahon.\nSinasabi na suwerte an taong igwang anuman na sobrang parte kan hawak, arog kan nag-uuruutdol na barobagtingan sa luwas kan talinga o nagsosolo-solong halabaon na barahibo sa takyag na boot na gayong bolnoton kan iba (igwa ako kaini). Isalak ta naman an mga pamalit asin darakulaon na arong, pati naman an mga saradit na mga labot-labot na minsan nasa may puwerta kan talinga. Alagad pinakamakusog an pagtubod na ini duman sa mga taong igwang sobrang muro sa kamot. Minsan sobrang tanggurangan, minsan man sobrang gigis.\nIgwa akong kamidbid sa elementarya na may sobrang gigis, asin harani na ako duman sa pagtubod na suwerte man nanggad an mga taong igwa kaini huli ta si kamidbid kong idto naggradwar sa elementarya na valedictorian.\nIgwa pa akong sarong midbid na igwa man sobrang muro—tanggurangan—sa saiyang kamot: si Abang Mabulo na makusog an boot na nagtindog kontra sa aki kan presidenteng si Dato Arroyo sa pagka-kongresista sa enot na distrito kan Camarines Sur. Naaraman ko an tanda nin suwerteng ini ki Abang nin huli ta ako taga-San Fernando kun sain siya alkalde ngunyan. Naabrasa ko na siya nin nagkakapirang beses asin an sobrang tanggurangan na ini an pirmi kong nanunutisyahan. Ako nagtutubod na bilang kagsadiri kan tanda na ini, bako lang si Abang an suwerte kundi an saiyang mga nasasakupan huli ta siya pamayo nin banwaan na magayon an padalagan.\nKun sinasabi ni Joey Salceda sa telebisyon sa political ad ni Dato na an saro sa mga pinakamakusog na alas kan aki kan presidente iyo an pagiging humilde, maboot, asin low profile, aram ko ini huli ta si Dato nakaklase ko sa duwang subjects kan ako college sa Ateneo de Naga University, bise presidente pa sana si GMA kaidto. Totoong bakong maginirong si Dato asin bakong botogon. Alagad, alagad, alagad, si Abang baga iyo man. Humilde, maboot, asin low profile bilang pamayo kan banwaan nin San Fernando.\nPuwedeng orog makusog an makinarya ni Dato, huli naman ini kan saiyang estado bilang aki kan presidenteng—sabi ngani sa Bikol na pagtaram—‘nakánanatad’ sa Malakanyang. Alagad dapat niyatong balikan na an trabaho kan sarong Kongresista o Representante iyo na maghaman asin magpasar nin ley duman sa Kongreso, sarong bagay na pirmi tang nalilingawan sa panahon nin karampanyahan. An higos asin kalidad kan sarong kongresista dai nungka dapat hilingon sa kun pira na naipatugdok niyang waiting sheds, classrooms, barangay hall, (tiri)tinampo, covered courts; o kun pira an naidonar niyang mga medalya o trophy sa mga pakawat asin graduation, o mga multicab asin ambulansya sa mga bara-barangay o mga eskwelahan na napapintahan nin mga nakakakubhan na kolor. Dai ini nahihiling sa mga proyektong nginangaranan nin pagkadaradakulang pangaran kan opisyal na nagpagibo tanganing pampahamot sa mga maboroto. Nahihiling an orag kan sarong kongresista o siisay man na opisyal kan gobyerno kun bako an mga ini an enot niyang obheto—na ginigibong panlansi sa mga botante kan kadakul na mga pulitiko—kundi an makagibo nin mga ley na para sa pangkagabsan na karahayan.\nKinikilingan ko si Abang bakong huli ta propyong Bikolano siya asin si Dato bako—ta kinaipuhan niya pang magpaliwat-liwat nin istaran para mahanap an tamang lugar para sa ambisyon pulitikal kan iba para saiya. Bako ining punto nin parokyalismo o pagtubod sa prinsipyong ‘kita-kita, sinda-sinda’. Kinikilingan ko si Abang huli ta suwerteng Bikolano siya, nahihiling ko asin namamate an dating Senador Raul Roco saiya. Minatindog sa panahon na kaipuhan manindugan, siring sa pirilian na maabot. Aram ni Abang na an makinarya niya bakong arog kan ki Dato, alagad siya siring sa Griyegong Hadeng si Leonidas duman sa Thermopylae, kaiba an pipirang suldados laban sa rinibong batalyon ni Xerxes kan Persia, daing kadaogan na nahiling niya an Gresya, ini nag-inspirar kan kadakol na makilaban man.\nDai ako minauyon ki Dato, huli ta kumbinsido ako, orog nang igwa ako nin personal na eksperyensiya saiya bilang kaklase—kagrupo pa sa debate project—na dawa yaon ki Dato an bendisyon kan darakulang pulitiko, alagad sa kalidad niya aram kong dai niya kaya. Makasupog na sa sakong distrito, an representante mi makakadagdag sana sa mga kongresistang minatukaw-tukaw asin minamirindal sana sa kamara mantang may sesyon. Kabaliktadan ini ni Abang na probado na, magayon an track record dawa kaidtong nasa non-government organizations pa siya asin dai pa natapsok sa pulitika.\nSa dai ko pagsuporta ki Dato, magdadanay man an pag-apresyar ko sa saiyang marhay na ugali, an pagiging simple, humilde, asin low profile. Alagad dai man lugod siya magpagamit sa mga darakulang pulitiko orog na idtong mga Bikolano man sana. Ini an orog na nakakasupog sa satong lugar na midbid sa pagiging may paninindugan pag-abot sa pulitika. Totoo na may mga nadara na kan agos kan pagiging trapo, kadakol an nagbalikwas na asin nagin naman paslo sa poder; alagad nagtutubod ako na igwa pang paglaom, may mga pipira pang natada siring sa mga Spartan duman sa Thermopylae na padagos maninindugan nin bilog na boot asin may dakulang pagtubod sa saindang kakayahan.\nNanindugan si Abang Mabulo. Tibaad yaon man nanggad sa mga bagay na ini an suwerteng dara kan dagdag niyang muro sa kamot.\nSuportado ta ka diyan, Vic! Alagad, makusog daa siyang maray sa Libmanan.


Declaracion Universal Nin Mga Derechos Humanos\nHuli ta an pagkamidbid kan dignidad intrinseca asin an parantay asin inalienableng mga derechos kan gabos na miembros kan familia humana iyo an fundacion nin katalinkasan , justicia asin katoninongan sa bilog na kinaban,\nHuli ta an ginikanan nin mga makangirongirhat na mga gawe laban sa conciencia nin katawohan iyo an pagbalga asin pagmenos kan derechos humanos, asin ta sa pagpahayag na an pinakahalangkaw na kamawotan nin katawohan iyo an magkaigwa nin sarong kinaban na kun saen an gabos na tawo mayo nin pagkatakot asin miseria, asin igwang katalinkasan sa pagtaram asin man katalinkasan nin pagtubod,\nHuli ta mahalaga na mabantayan an derechos humanos sa irarom nin sistemang may pagkuyog sa ley, tanganing an tawo dai mapiritan na magrebelde, bilang ultimong paagi, laban sa tirania asin opresion,\nHuli ta mahalagang pakusogon an kaboronyogan nin mga naciones,\nHuli ta sa Carta, an mga banwaan kan Naciones Unidas nagpahayag liwat kan saindang pagtubod sa mga fundamental na derechos humanos, sa dignidad asin halaga kan pagkatawo asin sa parantay na derechos nin mga lalaki asin babae, asin man ta nagkasararo na ikapadagos an pagtalubo nin banwaan asin an mas marahay na kabuhayan na igwang orog na katalinkasan,\nHuli ta an mga Estados Miembros, nangako na maghingoa na makamtan, sa pakipagtabangan kan Naciones Unidas, an pagbalangibog nin pangabos na pagrespeto asin pagsunod kan derechos humanos asin mga fundamental na katalinkasan,\nHuli ta kinakaipuhan nanggad an sarong pagkasabot kaining mga derechos asin mga katalinkasan tanganing mautob ining pangako,\nan Asamblea General minapahayag\nKaining Declaracion Universal nin mga Derechos Humanos bilang sarong kamawotan na dapat makamtan kan gabos na banwaan asin naciones, tanganing an lambang saro asin lambang institucion nin banwaan, sa danay na pagromdom kaining Declaracion, maghingoa sa paagi nin pagtukdo asin educacion, na ikabalangibog an pagrespeto kaining mga derechos asin mga katalinkasan, asin sa paagi nin medios na progresivo, nacional asin internacional, makamtan an saindang pangabos asin efectivong pagmidbid asin pagsunod, sa mga banwaan man sana kan mga Estados Miembros asin man sa mga banwaan kan mga territorios na yaon sa saindang kapangyarihan.\nAn lambang saro igwa nin gabos na mga derechos asin mga katalinkasan na ipinahayag sa Declaracion na ini, na mayo nin ano man na palaen arog kan raza, color, sexo, linguage, religion, opinion politica o nagkaiba pa, nacional o social na pinaghalean, pagsadiri, pagkamundag o iba pang condicion.\nSiring man, mayo nin ano man na palaen an itotogot na ikabase sa condicion politica, juridica o internacional, kan nacion o territorio na kinabibilangan nin sarong tawo, independiente man o sarong pagkatiwala, o mayong autonomia o nasa irarom nin ano pa man na limitacion nin soberania.\nAn lambang saro igwa nin derecho nin buhay, katalinkasan, asin seguridad nin pagkatawo.\nMayo nin siisay man an ipapasairarom sa kaoripnan o sa servidumbre; an pag-oripon asin an pagpabakal nin mga oripon, sa ano man na forma, dai nanggad pagtotogotan.\nMayo nin siisay man an ipapasairarom sa labi-labing pagkulog o sa brutal o bako sa tawong kastigo o pagmaltrato.\nAn lambang saro igwa nin derecho nin pagkamidbid bilang sarong persona sa atubang nin ley.\nAn gabos parantay sa atubang kan ley asin igwa nin derecho, na mayo nin ano man na discriminacion, sa pantay-pantay na proteccion nin ley. Gabos igwa nin derecho sa nagkaparehong proteccion laban sa ano man na discriminacion na minabalga kaining Declaracion asin contra sa ano man na pag-olog-olog para sa nasabing discriminacion.\nAn lambang saro igwa nin derecho sa efectivong paagi na dapat ikatao kan mga competenteng tribunales kan nacion contra sa mga gawe na minabalga kan mga fundamental na derechos na ginagarantia kan constitucion o kan ley para sa saiya.\nMayo nin siisay man an ipapasairarom sa basta-bastang pagdakop, pagkulong o pagsobol.\nAn lambang saro igwa nin derecho, na may pagkapantay-pantay, sa vistang may justicia asin sa publico, kan sarong tribunal na independiente asin imparcial, sa pagdeterminar kan saiyang mga derechos asin mga katungdan asin nin ano man na acusacion criminal laban saiya.\nAn lambang acusado igwa nin derecho na ikapresumir na inocente mantang dai naproprobaran na nagkasala nanggad conforme sa ley asin sa laog nin sarong vista publico, asin kun saen siya natawan nin gabos na garantias na kaipuhan sa saiyang defensa.\nMayo nin siisay man an icocondenar sa pagbalga criminal huli sa ano man na gawe o kapabayaan na kan momentong ginibo bako pang sarong crimen sosog sa ley nacional o internacional. Siring man, dai dapat nanggad na ikatao an padusa na mas grabe pa sa sentenciang aplicable sa momentong ginibo an nasabing crimen.\nMayo nin ssiisay man an ipapasairarom sa basta-bastang pagpakiaram sa saiyang buhay privado, familia, harong o pakipagsuratan, o sa mga atake sa saiyang honor asin reputacion. Am lambang saro igwa nin derecho sa proteccion nin ley laban sa mga nasabing pagpakiaram o mga atake.\nAn lambang saro igwa nin derechong magborobalyo asin sa pagpili nin estaran sa laog kan territorio nin lambang Estado.\nAn lambang saro igwa nin derecho na maghale sa arin man na nacion, kaibahan an saiyang sadiring nacion, asin na makapuli sa saiyang sadiri man na nacion.\nSa caso nin persecucion, an lambang saro igwa nin derecho na makapagsaboot nin asilo sa ibang nacion.\nAn derechong ini dai puedeng gamiton bilang defensa contra sa prosecucion na tunay na basado sa mga crimen comunes o sa mga gawe na contra sa mga katuyohan asin principios kan Naciones Unidas.\nAn lambang saro igwa nin derecho sa nacionalidad.\nMayo nin siisay man an basta-bastang hahalean nin nacionalidad o kan saiyang derecho sa pagsangle nin nacionalidad.\nAn mga lalaki asin babaeng nasa edad, igwa nin derecho, na mayo nin ano man na limitacion huli sa raza, nacionalidad o religion, na mag-aragom asin magpoon nin familia. Sinda igwa nin parantay na derechos mapapadapit sa kasal, durante nin pagkasal asin sa pagtapos nin kasal.\nAn pag-aragom dapat gikan sa bilog na kabotan kan futurong esposo o esposa.\nAn familia iyo an natural asin fundamental na grupo-elemento kan banwaan asin igwa nin derecho sa proteccion kan banwaan asin kan Estado.\nAn lambang saro igwa nin derecho sa solong pagsadiri o na may kairiba.\nMayo nin siisay man an basta-bastang kukuanan nin saiyang pagsasadiri.\nAn lambang saro igwa nin derecho nin katalinkasan sa pag-isip, conciencia o religion; kaibahan sa derechong ini an katalinkasan na magsalida nin saiyang religion o pagtubod, asin katalinkasan, solo-solo man o may pag-iriba asin sa publico o privado, na magpahayag kan saiyang religion o pagtubod sa paagi nin pagktukdo, kagawean, pagsamba asin pagsunod.\nAn lambang saro igwa nin derecho nin katalinkasan sa pagpahayag nin opinion o exprecion; kaibahan sa derechong ini an katalinkasan sa sadiring opinion na mayo ning pagpakiaram asin an katalinkasan na maghanap, mag-ako asin magbalangibog nin mga informacion asin opinion huli sa ano man na medios magsaen pa man.\nAn lambang saro igwa nin derecho nin katalinkasan sa matoninong na pagtiripon asin pakipag-iriba.\nMaypo nin siisay man an puedeng piriton sa sarong pag-iribanan.\nAn lambang saro igwa nin derecho na makabale sa gobierno kan saiyang nacion, directamente o huli kan representantes na nagkapirili sa makatalinkasang paagi.\nAn lambang saro igwa nin derecho sa parantay na acceso sa mga servicios publicos sa saiyang nacion.\nAn kabotan kan banwaan iyo an dapat na pinaghahalean kan autoridad kan gobierno; an kabotan na ini dapat na maipahayag sa regular asin tunay na eleccion, na dapat sa paagi nin pangabos asin parantay na pagvoto, asin dapat man na secreto o sa nagkaparehong paagi na may katalinkasan nin pagvoto.\nAn lambang saro, bilang miembro nin banwaan, igwa nin derecho sa seguridad social asin sa pagkamit, sa paagi nin nacional na paghingoa o internacional na pagtarabangan sosog sa organizacion asin kakayahan kan lambang Estado, kan saiyang mga derechos economicos, social asin cultural, na indispensable para sa saiyang dignidad asin sa makatalinkasang pagtalubo kan saiyang pagkatawo.\nAn lambang saro igwa nin derecho sa pagtrabaho asin sa pagpili nin empleo, asin sa may justicia asin marhay na condiciones sa saiyang trabajo asin proteccion contra sa pagkamayo nin trabajo.\nAn lambang saro igwa nin derecho sa parantay na sweldo sa nagkaparehong pagtrabaho na mayo nin discriminacion.\nAn lambang saro na minatrabaho igwa nin derecho sa tama asin nakakarahay na sweldo na minapaseguro saiya asin sa saiyang familia na magkaigwa nin buhay na maninigo sa saiyang dignidad, asin man nadadagdagan, kun kinakaipuhan, nin ibang medios nin proteccion social.\nAn lambang saro igwa nin derecho na makapagforma asin makiiba sa mga union para sa proteccion kan saiyang intereses.\nAn lambang saro igwa nin derecho sa pagpahingalo asin paglibang, kaibahan an tamang limitacion sa oras nin pagtrabaho asin sa regular na vacacion na may bayad.\nAn lambang saro igwa nin derecho sa sarong pagkabuhay na kaipuhan kan saiyang salud asin karahayan, asin kan saiyang familia, kaibahan an pagkakanm, pagbado, harong asin medical na pagtabangm, asin sa kinakaipuhang servicios sociales, asin derecho nin seguridad sa caso nin pagkamayongtrabaho, paghelang, disabilidad, pagkabalo, pagkagurang o iba pang kakulangan sa pagbuhay-buhay huli kan mga circunstancias na mayo sa saiyang poder.\nAn pagkani-ina asin pagkani-aki dapat na tawan nin especial na pag-ataman asi pagtabang. Gabos na aki, sa laog o luwas nin kasal, igwa nin derecho sa parehong proteccion social.\nAn lambang saro igwa nin derecho sa educacion. An educacion dapat na libre, kun mapupuede sa elementaria asin sa fundamental na mga grado nin pagtalubo. An educacion sa elementaria dapat na sarong obligacion. An educacion tecnica o profesional dapat na bukas sa gabos, asin an mas halangkaw na pag-adal dapat na bukas man sa gabos basado sa merito kan lambang saro.\nAn katuyohan nin educacion dapat iyo an completong pagtalubo kan pagkatawo nin lambang saro asin an pagpakusog nin derechos humanos asin mga fundamental na katalinkasan. Iyan man dapat na magbalangibog kan pagkakairintindihan, paggalang sa iba asin kaboronyogan kan mga naciones, etnico o religiosong mga grupo, asin dapat na makatabang sa mga paghingoa kan Naciones Unidas para sa pagmantener nin katoninongan.\nAn mga magurang igwa nin na-eenot na derecho sa klase nin educacion na saindang boot ikatao sa saindang mga aki.\nAn lambang saro igwa nin derecho sa makatalinkasang pakibale sa buhay cultural kan saiyang banwaan, sa pag-ogma kan artes asin sa pagpakinabang kan mga progreso cientifico asin kan mga beneficios kan nasabing mga progreso.\nAn lambang saro igwa nin derecho sa proteccion kan ano man na moral asin material na intereses na gikan sa ano man na cientifica o literaria o artisticang gibo na siya an kaggibo.\nAn lambang saro igwa nin derecho sa social asin internacional na sistema kun saen an mga derechos asin mga katalinkasan na ipinahayag kaining Declaracion bilog na makamtan.\nAn lambang saro igwa nin mga katungdan sa banwaan na kun saen man sana posible an makatalinkasan asin bilog na pagtalubo kan saiyang pagkatawo.\nSa mga gawe huli kan saiyang derechos asin mga katalinkasan, lambang saro ikakasairarom sa mga limitaciones nin ley para sa pagkamit sana kan pagmidbid asin pagrespeto sa mga derechos asin katalinkasan nin iba asin uyon sana sa tunay na mga pangangaipo nin moralidad, orden publico asin karahayan kan gabos sa laog nin sarong democratricong banwaan.\nDai nanggad itinutugot na ining mga derechos asin mga katalinkasan gamiton sa mga gibong laban sa mga katuyohan asin principios kan Naciones Unidas.\nMayo nin ano man sa Declaracion na ini an puedeng saboton na minatao sa ano man na Estado, grupo o siisay man, nin derecho sa mga gawe-gawe o kagibuhan para sa supresion kan ano man na derechos asin mga katalinkasan na ipinahayag kaining Declaracion.


Kinakaipuhan maghimo nin mga programa an Naga City School Board (NCSB) nganing makatabang sa mga estudiantes na apektado kan Covid-19 pandemic sa paagi kan iimplementar na mga estratihiya para sa Home Study Learning Program kan mga estudiantes na sagcod sa ngonian paralisado an saindang pagklase huli sa kinakatakotan na ‘‘deadly virus’’.\nSinda Consejales Joselito del Rosario asin Esteban Greg Abonal III iyo an padreno kan resolucion numerado 2020-159 na may titulong ‘‘Resolution earnestly requesting the Naga City School Board to implement strategies and interventions to reinforce home study learning programs for educare elementary, secondary and alternative learning system (ALS) students in the City of Naga to mitigate the impact of Covid-19 pandemic in the education sector’’\nAn resolucion pinaburan kan mga miembros sa sesyon regular kan SP kan Martes, Mayo 5, 2020 asin nakatalaan nang isumiter sa lamesa ni Alcalde Nelson Legacion nganing aprubaran.\nAn katuyohan ninda del Rosario asin Abonal nganing dai masayang an halawig na bakasyon kan mga estudiantes matapos suspendiron kan DepEd an mga klase sa gabos na levelo tanganing makalikay an mga aki asin estudiantes, paratukdo asin personajes sa Covid-19.\nSa resolucion ipasunod an programa kinakaipuhan maghaman kan mga minasunod: 1) Magpreparar nin simplified lessons para sa Educare Pupils. 2) Maghimo nin advance lessons para sa mga aki, estudiantes na maabante na sa mas halangkaw na grado. 3) Advance lessons para sa mga estudiantes sa ALS asin 4) Matukdoan nin amay para sa Arabic learners sa irarum kan ‘‘ALIVE program’’.\nAn programang ini kan City Hall sa edukasyon pinaka-enot sa nasyon mantang apektado an gabos huli sa pandemia.\nKabale sa trabajo kan NCSB, alagad kaipuhan mag-agi sa DepEd guidelines sa Covid-19 asin iba pang mga pulicia dapat mag-adaptar nin mga mekanismo asin giya para sa dagdag kaaraman kan estudiantes sa paagi kan online learning modalities para sa educare, elementary, high school asin estudiantes sa ALS, magbilog nin sub-task groups asin magpinalisar kan mga recomendasyon kan manlaen-laen na sub-task groups.\nBase pa sa reslucion magkakaigwa nin kumpusisyon afuera kan regular na miembros igwa pang mga imbitadong working guests.


KPR - Kaburunyogan nin mga Paratanom - pinapabakal an mga tulang asin pananom\nIpahilíng an Shopping Cart\nPàno magin saróng kaapíl\nEksotikong mga dahon asín mga kahoy\nTumang sa lipot na mga dahon asín kahoy\nOrnamental na mga doot\nFlora kan Europa\nFlora kan Australya\nKarniboro na mga pananóm\nLista nin halagá kan lagdòan\nVitis vinifera mga gutol\nRibay nin Balor\nPapànó an mag-order\nChange language Bikol\nOpisyalmenteng namuknâ an KPR kan 2000 sa Slobakya sa Europa; alágad, nagsusuplay kamí nin mga tùlang asín mga pananóm sa bilog na kinàbán poón kan 1998.\nAn pangenot nyamóng obheto minasentro sa pagbáli kan mga paratánom sa bilog na kinàbán gikan sa gabós na lado nin hilig sa paggíbo nin tambóbong nin kaaramán kan mga tùlang asín mga pananóm (Banko nin mga Tùlang asín mga Pananóm kan KPR) gikan sa bilong na kinàbán.\nSa ngonyán, igwá kamí nin 6 panenot na sangá (Slobak asín Tsekang Republika, Australya, Indya, Tailandya, Sur na Aprika asín Tansanya) asín labí sa 400 mga kabulig así paratípon nin mga tùlang gikan sa bilog na kinàbán.\nNgonyán nakakatípon asín nakakasuplay kamí nin labí sa 10 000 espesyo kan mga pananóm gikan sa bilog na kinàbán.\nKun naghahánap nin anó man, yaon ka sa tamang lugar! Dawà nganì daí pa kamí kan lambáng pananóm sa katiriponán nyamò, alágad naglalakóp kamí aroaldaw, luháy-luhay na nagdudúgang an mga tùlang, an mga pananóm. Nagtotobód kamí na makakasuplay kamí kan (haros) gabós!\nPinapabakal an dakol pa sa 10 000 mga tulang asin pananom gikan sa bilog na kinaban - palmas, cycads, eksotiko asin frost tolerant na mga dahon asin mga kahoy, carnivorous, annuals, perennials, ornamental na mga doot, gulay, asbp.\nCopyright © 1998-2020 KPR - Kaburunyogan nin mga Paratanom Slobakya\nHuring niribayan 21.1.2020\nNaidúgang mo na iníng item sa saímong Shopping Cart.


DepEd Naga dai pasado sa pagbwelta kan F2F classes\nNagtugot na si Presidente Rodrigo Duterte sa Department of Education (DepEd) sa pagbuelta kan pilot face-to-face classes ngunian na school year 2021-2022, alagad sa Ciudad nin Naga mayong pasadong escuelahan dawa sa basic requirement pa sana.\nAn dahilan huli ta an gabos na 27 mga barangay kan ciudad apektado na sa padagos na paglangkaw sa caso kan coronavirus disease.\nIni an kinumfirmar sa Bicol Mail sa entrevista sa telepono ki Naga City School Division Superintendent Manny De Guzman mantang igwa na sinda nin guidelines hale sa DepEd central office nganing basehan sa pagbuelta kan mga estudiante sa F2F classes.\nKun dati igwang tolong mga elementary school sa barangay kan Panicuason, San Isidro asin an pinakahuri sa brgy. Carolina alagad kan magbutwa an delta variant case sa Ciudad nin Naga nagkaigwa na nin caso an barangay.\nAn Teodora Moscoso Elementary School sa brgy. Carolina iyo si nawalat na pigrecomendar sa physical classes ngunian na burokasan nin klase alagad sa pinakahuring datus kan caso kan Covid-19 sa ciudad igwa na nin caso sa brgy.\nAn barangay Carolina, ipinahayag na igwa pang nagkaperang active case alagad an Teodora Moscoso Elementary School enot nang pigsumiter bilang candidato sa F2F asin an problema ngunian apektado na kan caso sa virus.\nAn Ciudad nin Naga igwang maabot sa 50 public schools asin an instruksyon kan central office kun an sarong escuelahan pigsumiter bilang candidato kun dai na makaka-pasar kaipuhan sa mga masunod na aldaw tabangan na makumpleto an gabos na rekisitos, alagad sa ciudad masakit pang macontrol an virus.\nSinabi ni De Guzman sa pinadarang guidelines hale sa central office sa duwang basic requirement pa sana dawa dai na magheling sa halabang checklist dai na pasado an arin man na public school sa ciudad.\nSa sinambit na rekisitos an duwa kinababalehan na dapat sa laog nin 28 diyas zero sa Covid-19 an barangay asin sa ika-duwa dapat madale an transportasyon.\nNagkaperang mga congresista, gobernador maging senador asin si Bise Presidente Leni Robredo nang nagrerecomendar na dapat ibuelta na an physical classes sa mga barangay na mayong caso kan Covid-19. (DPAureus)


Namibya - Wikipedia\nAn Namibya (sa Afrikaans: Republiek van Namibië, Aleman: Republik Namibia) sarong nacion sa Aprikang Solnopan, na opisyalmente inaapod Republika nin Namibia. An saiyang pagdolonan sa solnopan iyo na an Kadagatan Atlantiko. Sa amnayan, kadolon niya Angola asin Zambia, sa subangan, kadolon niya an Botswana, sa solnopan asin subangan, kadolon niya an Aprika Sur. Nakamit niya an katalingkasan kan Marso 21, 1990 sa Aprika Sur pakatapos kan si inapod na Gerang Namibia para sa Katalingkasan. An kabesera kaini asin an pinakadakula siyudad iyo an Windhoek. An Namibia kaapil sa Sararong mga Banwa (UN), sa Southern African Development Community (SADC), sa Sararong Aprika (AU) asin sa Commonwealth of Nations.\nWagayway kan Nambya\nAn mapa kan Aprikang Solnopan na kun saen ipinapaheling an kinamomogtakan kan Namibia\nAn mga kalantadan kan Namibia poon pa soanoy na panahon binabanwa na kan mga Bushmen, Damara, asin Namagua. Dangan, paglaog kan ika-14ng siglo mga Bantu an nagdarayo sa saindang pagwarak sa kahiwasan kani. Kan 1884, ini nagin sakop kan Imperyal Aleman asin sundo Enot na Gerang Pangkinaban, ini nagdanay na kolonya kan Aleman. Kan 1920, an Liga nin mga Nasyon pigboot na an nasyon na ini mapairarom sa administrasyon kan Sur Aprika asin an huri pinangimbabaw saiyang mga leyes igdi. Masabi pa, pati polisya kani sa apartheid nangimbabaw sa Namibia.\nMga kariribokan, mga pag'alsa asin mga paghorot kan mga lider Aprikano iyo an nagpirit sa Mga Sararong Nasyon na kapotan direktamente an teritoryo nin Namibya. Binisto kan Nagsasararong Nasyon an South West Africa People's Organization (SWAP0) bilang iyo an lehitimong representante kan banwang Namibyano kan taon 1973. Alagad, sa panahon na ini an nag'aadministrar kan teritoryo iyo pa an Sur Aprika. Huli sa makuring kariribokan, an Sur Aprika nagkaag nin gobyernong interim sa Namibya kan 1985. Pero kan 1990, nakamit kan nasyon na ini an lubos na katalingkasan sa Sur Aprika, dai sana kabali igdi an Walvis Bay, asin mga Isla Penguin na kontrolado pa kan Sur Aprika abot 1994.\nMay populasyon an Namibia na kan 2009 tinatayang sobra sa 2,108,665 katawo. An sistema de gobyerno niya sarong demokrasyang mult-partidong parlamentaryo. Mayor na nasuporta asin nabuhay sa ekonomiya kan Namibya iyo an agrikultura, pagpapasto, turismo asin pagmimina. Sa pagmina, kabali diyan an pagminang diamante, uranium, bulawan, pirak asin mga base metal. Huli kan panggang na desyerto Namib, purakputak an populasyon asin iyo ini an saro sa bakong dusok na binabanwa sa kinaban. Haros kabanga kan populasyon yaon sa ibaba kan sukol nin internasyonal na linea nin kapobrehan. Nag'aaroroy man na gayo an nasyon na ini sa epekto kan HIV/AIDS, ta 15% gayo kan populasyon nin mga may tamang edad legal an naduktan na nin HIV kan 2007.\nAn mga rehiyonal na lenggwahe igding binibisto iyo an mga minasunod: Herero, Rukwangali, Silozi, Setswana, Damara/Nama, Afrikaans, Aleman, asin Oshiwambo.\n[https://www.cia.gov/library/publications/the-world-factbook/geos/wa.html hale sa CIA World Factbook\n[http://ucblibraries.colorado.edu/govpubs/for/namibia.htm Namibia hale sa UCB Libraries GovPubs\n[http://www.ifs.du.edu/ifs/frm_CountryProfile.aspx?Country=NA Key Development Forecasts for Namibia hale sa International Futures\nPinaghugot gikan sa "https://bcl.wikipedia.org/w/index.php?title=Namibya&oldid=162946"\nLast edited on 30 Enero 2017, at 13:43\nHuring pigliwat an pahinang ini kan 30 Enero 2017, alas 13:43.


Kun politika asin negosyo an pag-uurulayan, 70 porsiento kan mga radyo sa Naga, Iriga asin Camarines Sur sadire kan mga politiko, 30 porsiento lang an sa mga negosyante.\nPero sa mga propiedades kan mga politiko an sweldo kan mga personahes garo hali sa kaban kan gobyerno na hali man sana sa buwis kan tao.\nSa ibong na lado, an mga radyo na saderi kan mga negosyante an pansuweldo sa mga tao hali sa ganansya kan mga produkto na saindang ipinapabakal por medyo nin mga pabantulin o mga advertisement. Hali man sana sa tao pasiring sa tao.\nAn pagkakaiba lang ta an pigpapabakal sa politika iyo an persona o pangaran kan kandidato lalo na kun iyo man sana an may saderi kan estasyon.\nSa balyong lado an mga produktong pinababakal kan mga estasyon na saderi kan negosyante iyo an saderi nindang negosyo arog kan kape, bulong, pagbalangibog kan pangaran kan saindang mga tindahan o negosyo.\nSa totoo lang, an mga ordinaryong namamanwaan o mga paradangog sa radyo nakakamalisya naman kan mga estilo kan broadcasting industry.\nKan panahon tugot pa an tarabugaan sa radyo kan magkaibong na partido. Kun magtarabugaan dila lang ang mayong labod kan magkaralaban na komentarista o announcers.\nNgonyan dai na puede ta nakamalisya na an radio audience na apuera kan bayaran an mga announcers, bastos na an mga linguaheng ginagaramit. Dai na masaho kan edukadong tao.\nLalo na ta haros gabos na banwaan may mga estasyon nin radyo risa nang marhay kun siisay an nasa likod kan estasyon asin kan announcers.\nAn iba lugod embes na mag-antabay sa mga komentaryo minadangog na lang sa musika. Mas magayon dangogon kan talinga an musika kesa tarabugaan na mayo man kamanungdangan.\nKaya namamalisyahan nindo na an primetime programs na bareta asin public affairs programs poon alas 5:00 sagkod alas 9:00 nin aga. Pakatapos baralyuhan sa FM stations ta “Furo Music” kuno.\nSa musika daa kaya mayong intriga, mayo pang putik.\nDigdi naman sa mga estasyon kan mga negosyante an nangingibabaw iyo an mga advertisements o pagiromdom kan mga negosyo na pauro-otro kun minsan makulog naman sa talinga asin embes na magbakal pig-kukuspaan na lugod an produkto.\nHain na baya an KBP? Back to basics na kita.


Sa mga Parabasa | An Torrengbantayan, Enero-Pebrero 2013\nAn magasin na binabasa mo ngunyan ipinublikar puon kan Hulyo 1879. Dakul na an nagbago puon kaidto—asin iyo man sa magasin na ini. (Hilingon an ritrato sa itaas.) Puon sa isyung ini, maririsa mo an dugang pang mga pagbabago sa format kan An Torrengbantayan. Ano an mga pagbabago?\nSa dakul na nasyon, nagdadakul an mga tawong mas gustong magkua nin impormasyon online. Sa saro sanang click sa mouse, madali na nindang mahihiling an mga impormasyon na makukua sana sa Internet. Dakul na libro, magasin, asin peryodiko an mababasa online.\nKaya kasuarin pa sana, binago mi an disenyo kan samong Web site na www.jw.org tanganing magin mas nakakaakit asin madaling gamiton. Mababasa kan mga mabisita sa site an mga publikasyon na nagluwas na sa labing 430 lengguwahe. Minsan siring, puon sa bulan na ini, mababasa na man sa samong Web site an piling mga tampok na nagluwas na sa samong inimprentang mga publikasyon.\nHuling mas dakul na artikulo an ipupublikar mi online, an pampublikong edisyon kan An Torrengbantayan na may 32 na pahina magigin na sanang 16 na pahina, puon sa isyung ini. Ipinupublikar na An Torrengbantayan sa 204 lengguwahe. Sa mas halipot na format, posible na ining itradusir sa mas dakul pang lengguwahe.\nLinalauman mi na makakatabang an mga pagbabagong ini na makaabot sa mas dakul na tawo an nagliligtas-buhay na mensahe kan Bibliya. Determinado kaming padagos na magtao nin abundang suplay nin nakapagtutukdo asin interesanteng mga impormasyon—imprentado sagkod online—tanganing makinabang an dakul sa samong parabasa na may paggalang sa Bibliya asin gustong maaraman kun ano talaga an itinutukdo kaiyan.\nMga Pagbabago sa Magasin na an Torrengbantayan


Panghihipa sa militar inako kan rebelde\nBinabasol kan Romulo Jallores Command (RJC) an mga soldados kan 92nd Division kan Philippine Army sa brgy. Baay, Labo, Camarines Norte kun sinda inatake kan mga rebeldeng New People’s Army sa primerong aldaw kan holiday ceasefire huli kan dai pagsunod sa suspension of military operation (SUMO).\nIni an pinaluwas na press statement ni Richard Buenavista kan RJC sa Bicol kasunod kan saindang ginibong panghihipa sa mga soldados kan gobierno na nagresulta sa pagkakagadan kan sarong soldados asin anom an iredo na naka-confined pa sa hospital.\nSaiyang sinabi na dapat irespeto kan militar an SUMO mantang pigdeclara na ni Presidente Rodrigo Duterte an holiday ceasefire alagad padagos pa kan saindang operasyon.\nAlagad an paliwanag kan 9th ID sa paagi ni Army Major Ricky Aguilar pabuelta na sa campo an mga soldados kasunod kan holiday ceasefire alagad inatake kan mga rebeldeng grupo na ginamitan pa nin improvised explosive devices.\nDeciembre 23 hasta Enero 7, 2020 iyo an peryodo kan pigdeclarang holiday ceasefire ni Presidente Duterte alagad kan Decembre 23 tolos binalga kan NPA an untok putok, sabi pa kan 9th ID.\nIgwa man suhay na mga hinipaan an grupo kan pulisya sa Iloilo asin an responsable iyo an kumunistang rebelde. Ini malinaw na mga pagbalga sa declaradong ceasefire kan CPP/NPA/NDF asin AFP.\nAn mga soldados kan gobierno buelta na muna sa saindang campo mantang suspendido an combat operations. (dpa)


LGU Legazpi, orgullo kan DENR namay SLF\nLabi nang sarong decada an Acta Republikca 9003 na mas midbid sa Ecological Solid Waste Management Act of 2002 alagad digdi sa Bikol unikong an lokal na gobierno kan Ciudad nin Legazpi iyo sana an igwang Sanitary Land fill (SLF).\nAn piglalaoman na masunod iyo an Ciudad nin Naga na pigtalaan maging operational na an SLF sa barangay San Isidro antes magtapos an bulan nin Hunyo, sa ultimong termino kan paluwason na Alcalde John Bongat.\nSi Grace Cariño, PENRO Officer sa Camarines Sur asin mga CENRO Officer nagpahayag kaini sa press conference kasuodma (Hunyo 5) sa pagsikad kan saindang actividades para sa Philippine Environment Month na an saindang tema iyo an ‘’Beat Air Pollution’’.\nNagkapera nang mga LGUs an pinatanidan kan DENR mala ngani igwa nang sinangatan nin caso nin opisyales lokal sa Albay.\nSinabi pa ni Cariño sa saindang ginigibong pag-monitor kan open dumpsite sa barangay Balatas, Ciudad nin Naga tinahubanan na an setente por ciento asin natatadang treinta por ciento iyo na sana an pigbabagsakan kan mga nakokolektang basura aroaldaw mientras na pighahalat na maging operational an SLF sa brgy. San Isidro.\nAn National Commission on Solid Waste sa paagi kan DENR-EMB nagtaong fundo sa City Hall para sa total closure kan dumpsite.\nAn aviso kan DENR sa mga LGUs na mayong SLF dapat maghagad nin tabang sa kataid na LGU nganining tugotan sinda na mag-apon nin basura alagad defende sa saindang mga kondisyones.\nPigbuyagyag pa sa press conference na digdi sa Camarines Sur 49 por ciento kan mga LGUs nag-iimplementar kan segregated collection, 46 por ciento nakabugtak na kan saindang material recovery facilities, 38 por ciento sa operation of solid waste disposal facilities, igwa pang onse por ciento na may operasyon kan control dump facility, nasa 35 por ciento pa an operation dumpsite asin 16 por ciento mayong disposal facilities.\nSinabi pa kan PENRO CamSur na an Proclamation No. 237 nagdedeclara na an cada bulan nin Hunyo kan taon iyo an Philippine Environment Month. (dpa)


Arogon an Dakulang Paratokdo\nAn Torrengbantayan—Pag-aadalan na Edisyon | Setyembre 1, 2002\nBASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Kun siring paduman kamo asin gumibo kamo nin mga disipulo sa mga tawo . . . , na tokdoan nindo sinda na otobon an gabos na bagay na ipinagboot ko sa saindo.”—MATEO 28:19, 20.\n1, 2. (a) Paanong minsan paano kita gabos paratokdo? (b) Pag-abot sa pagtotokdo, ano an daing kaagid na paninimbagan kan tunay na mga Kristiano?\nIKA daw sarong paratokdo? Minsan paano, kita gabos paratokdo. Kada itokdo nindo an direksion sa sarong nalagalag na nagbibiahe, ipaheling sa sarong katrabaho kun paano gigibohon an sarong partikular na trabaho, o ipaliwanag sa aki kun paano isisintas an saiyang sapatos, kamo nagtotokdo. An pagtabang sa iba sa siring na mga paagi nagtatao man nin satispaksion, bako daw?\n2 Pag-abot sa pagtotokdo, an tunay na mga Kristiano igwa nin daing kaagid na paninimbagan. Sinugo kita na ‘gumibo nin mga disipulo sa mga tawo, na tokdoan sinda.’ (Mateo 28:19, 20) Sa laog man kan kongregasyon, may mga oportunidad kita na magtokdo. An kualipikadong mga lalaki ninombrahan na maglingkod bilang “mga pastor asin paratokdo,” sa katuyohan na pakosogon an kongregasyon. (Efeso 4:11-13) Sa saindang pangaroaldaw na Kristianong mga aktibidad, an maygurang na mga babae dapat na magin “mga paratokdo nin karahayan” sa mas nguhod na mga babae. (Tito 2:3-5) Kita gabos sinasadol na parigonon an boot kan mga kapagtubod, asin puede niatong kuyogon an konsehong iyan paagi sa paggamit kan Biblia sa pagpakosog sa iba. (1 Tesalonica 5:11) Kanigoan na pribilehio na magin paratokdo kan Tataramon nin Dios asin ihiras an espirituwal na mga prinsipyo sa buhay na puedeng magkaigwa nin naghahaloy na mga pakinabang!\n3. Paano niato mapaooswag an satong pagigin epektibo bilang paratokdo?\n3 Pero paano niato mapaooswag an satong pagigin epektibo bilang paratokdo? Sa pangenot, paagi sa pag-arog sa Dakulang Paratokdo, si Jesus. ‘Alagad paano niato maaarog si Jesus?’ an tibaad isipon nin nagkapira. ‘Sangkap sia.’ Totoo, dai kita puedeng magin sangkap na paratokdo. Pero, ano man an satong mga kakayahan, puede niatong gibohon an satong pinakamakakaya na arogon an paagi nin pagtotokdo ni Jesus. Pag-olayan niato kun paano ta magagamit an apat sa saiyang mga pamamaagi—pagigin simple, epektibong mga hapot, lohikong pangangatanosan, asin angay na mga ilustrasyon.\nGibohon Iyan na Simple\n4, 5. (a) Taano an pagigin simple ta sarong pangenot na karakteristiko kan katotoohan sa Biblia? (b) Tanganing makatokdo nin simple, taano ta mahalaga na mangnohon an satong bokabularyo?\n4 An pundamental na mga katotoohan sa Tataramon nin Dios bakong komplikado. Sa pamibi, si Jesus nagsabi: “Hayag takang inoomaw, Ama, . . . huli ta itinago mo an mga bagay na ini sa mga madonong asin may inadalan asin ipinahayag mo iyan sa mga aking sadit.” (Mateo 11:25) Ginibo ni Jehova na ikapahayag an saiyang mga katuyohan sa mga may sinsero asin mapakumbabang puso. (1 Corinto 1:26-28) Sa siring, an pagigin simple sarong pangenot na karakteristiko kan katotoohan sa Biblia.\n5 Kun kamo namamayo nin pag-adal sa Biblia o nagdadalaw liwat sa mga interesado, paano kamo makapagtotokdo nin simple? Bueno, ano an nanodan niato sa Dakulang Paratokdo? Tanganing matokdoan an mga naghihinanyog sa saiya, na an kadaklan “daing inadalan asin ordinaryo,” si Jesus naggamit nin simpleng pananaram na masasabotan ninda. (Gibo 4:13) Kun siring, tanganing makatokdo nin simple, an enot na kahagadan iyo na mangnohon an satong bokabularyo. Dai kita kaipuhan na gumamit nin nakakalulang mga tataramon o frase tanganing gibohon na mas nakakokombensir sa iba an katotoohan sa Tataramon nin Dios. An siring na “sobrang pananaram” puedeng magin nakatatakot, nangorogna sa mga limitado an inadalan o kakayahan. (1 Corinto 2:1, 2) An halimbawa ni Jesus nagpapaheling na an simpleng mga tataramon na maingat na pinili puedeng ipasabot an katotoohan na may orog na puersa.\n6. Paano niato malilikayan na biglaon nin kadakol na impormasyon an sarong tinotokdoan sa Biblia?\n6 Tanganing makatokdo nin simple, dapat man kitang mag-ingat na likayan na biglaon nin kadakol na impormasyon an tinotokdoan sa Biblia. Kinonsiderar ni Jesus an mga limitasyon kan saiyang mga disipulo. (Juan 16:12) Dapat man niatong konsideraron an tinotokdoan. Halimbawa, kun namamayo nin pag-adal sa librong Kaaraman na Minagiya Pasiring sa Buhay na Daing Katapusan, dai niato kaipuhan na ipaliwanag an lambang detalye. * Ni kaipuhan man na hidaleon na itao an impormasyon, na garo baga an pinakaimportante iyo na matapos sana an sarong lawig nin pinag-aadalan. Imbes, madonong na determinaran an rikas kan pag-adal base sa mga pangangaipo asin kakayahan kan tinotokdoan. An pasohan niato iyo na tabangan an tinotokdoan na magin disipulo ni Cristo asin parasamba ki Jehova. Dapat niatong gamiton an ano man na panahon na kaipuhan tanganing tabangan an interesadong tinotokdoan na masabotan nin malinaw an nanonodan nia. Sa siring, an katotoohan puedeng makataros sa saiyang puso asin magpahiro sa saiya.—Roma 12:2.\n7. Anong mga suhestion an makatatabang sa sato na magtokdo nin simple kun kita nagpapahayag sa kongregasyon?\n7 Kun kita nagpapahayag sa kongregasyon, nangorogna kun igwa nin mga bagohan na nagdadangog, paano kita makapagtataram nin mga tataramon na “pasil na masabotan”? (1 Corinto 14:9) Estudyare an tolong suhestion na makatatabang. Enot, ipaliwanag an ano man na bakong pamilyar na mga termino na gagamiton nindo. An pakasabot niato sa Tataramon nin Dios nagtao sa sato nin napapalaen na bokabularyo. Kun ginagamit niato an mga tataramon na arog kan “fiel asin may diskresion na oripon,” “ibang karnero,” asin “Dakulang Babilonya,” tibaad kaipuhan niatong ipaliwanag iyan sa simpleng mga pananaram tanganing magin malinaw an kahulogan. Ikaduwa, likayan an paggamit nin sobrang mga tataramon. Huli sa kadakol na tataramon, na komplikadong marhay an pagkasabi, tibaad mawaran nin gana an mga nagdadangog. An pagigin malinaw resulta nin paghale sa dai kaipuhan na mga tataramon asin frase. Ikatolo, dai hingoahon na itao an kadakol na punto. Sa satong pagsiyasat tibaad makakua kita nin dakol na interesanteng detalye. Alagad pinakamarahay na areglaron iyan sa pirang pangenot na punto, na ginagamit an impormasyon sana na nagsusuportar sa mga puntong iyan asin malinaw na ikapaliliwanag sa itinalaan na oras.\nEpektibong Paggamit nin mga Hapot\n8, 9. Paano kita makapipili nin hapot na angay sa interes kan kagharong? Tumao nin mga halimbawa.\n8 Tandaan na si Jesus matibay sa paggamit nin mga hapot tanganing madagka an saiyang mga disipulo na ipahayag an saindang nasa isip saka pahiroon asin patoodon an saindang pag-iisip. Paagi sa saiyang mga hapot, suabeng nataros asin napahiro ni Jesus an saindang puso. (Mateo 16:13, 15; Juan 11:26) Paano niato, arog ni Jesus, magagamit nin epektibo an mga hapot?\n9 Kun naghuhulit sa harong-harong, puede kitang gumamit nin mga hapot tanganing pukawon an interes, na nagbubukas kan dalan tanganing makapagtaram kita manongod sa Kahadean nin Dios. Paano kita makapipili nin hapot na angay sa interes kan kagharong? Magin mapag-obserbar. Mantang paparani sa harong, maghelingheling sa palibot. Igwa daw nin mga kawatan sa natad, na nagpaparisang igwa nin mga aki sa harong? Kun igwa, puede niatong ihapot, ‘Napag-isip-isip na daw nindo kun ano na an magigin kamugtakan kan kinaban pagdakula kan saindong mga aki?’ (Salmo 37:10, 11) Dakol daw an barat sa pinto sa delantera, o igwa nin sistemang panseguridad? Puede niatong ihapot: ‘Sa paghona daw nindo maabot pa an panahon na kita makakamateng ligtas sa satong harong asin sa tinampo?’ (Miqueas 4:3, 4) Igwa daw nin rampa na agihan nin wheelchair? Puede niatong ihapot: ‘Maabot pa daw an panahon na an gabos na nabubuhay magkakaigwa nin marahay na salud?’ (Isaias 33:24) Dakol na suhestion an makukua sa librong Reasoning From the Scriptures. *\n10. Paano niato magagamit an mga hapot tanganing ‘sakdohon’ an mga kaisipan asin saboot kan puso nin sarong tinotokdoan sa Biblia, alagad ano an maninigo niatong girumdomon?\n10 Paano niato magagamit nin epektibo an mga hapot kun namamayo nin mga pag-adal sa Biblia? Bakong arog ni Jesus, dai niato nababasa an puso. Minsan siring, an mataktika alagad mapagmansay na mga hapot makatatabang sa sato na ‘sakdohon’ an mga kaisipan asin saboot kan puso kan tinotokdoan. (Talinhaga 20:5) Halimbawa, ipamugtak na pinag-aadalan niato an kapitulong “Kun Taano an Diosnon na Pamumuhay ta Nagtatao nin Kaogmahan,” sa librong Kaaraman. Ipinaliliwanag kaiyan an punto de vista nin Dios dapit sa pandadaya, pakikisaro, asin iba pang bagay. An tinotokdoan tibaad tama an simbag sa imprentadong mga hapot, alagad oyon daw sia sa saiyang nanonodan? Puede niatong ihapot: ‘Makatanosan daw para sa saimo an punto de vista ni Jehova sa siring na mga bagay?’ ‘Paano mo ikaaaplikar sa saimong buhay an mga prinsipyong ini sa Biblia?’ Pero pirmeng girumdomon na kaipuhan na magin magalang, na tinatawan nin dignidad an tinotokdoan. Habo niatong magbangon nin hapot na mapapasupog an tinotokdoan sa Biblia.—Talinhaga 12:18.\n11. Sa anong mga paagi epektibong magagamit kan mga nagpapahayag sa publiko an mga hapot?\n11 An mga nagpapahayag sa publiko puede man na gamiton nin epektibo an mga hapot. An retorikong mga hapot—hapot na dai niato hinahagad na simbagon nin makosog kan mga naghihinanyog sa sato—makatatabang sa mga nagdadangog na mag-isip asin mangatanosan. Kun minsan ginagamit ni Jesus an siring na mga hapot. (Mateo 11:7-9) Dugang pa, pakatapos nin introduksion, an nagpapahayag puedeng gumamit nin mga hapot tanganing sabihon an pangenot na mga puntong totokaron. Puede niang sabihon: “Sa satong pagtokar ngonyan, pag-oolayan niato an simbag sa minasunod na mga hapot . . .” Dangan, sa konklusyon, puede niang balikan an mga hapot na iyan sa pagrepaso kan pangenot na mga punto.\n12. Tumao nin halimbawa tanganing ipaheling kun paano puedeng gumamit nin mga hapot an Kristianong kamagurangan tanganing tabangan an sarong kapagtubod na maranga sa Tataramon nin Dios?\n12 Sa saindang pagsongko sa pagpastor, an Kristianong kamagurangan puedeng gumamit nin mga hapot tanganing tabangan an sarong “kalag na nagmomondo nin makuri” na maranga sa Tataramon ni Jehova. (1 Tesalonica 5:14) Halimbawa, tanganing matabangan an saro na nanluluyang marhay an boot, puedeng itokdo kan magurang sa kongregasyon an Salmo 34:18. Iyan nagsasabi: “Si Jehova harani sa mga laglag an puso; asin an mga nasasakitan an espiritu saiyang iliniligtas.” Tanganing masierto na nasasabotan kan nanluluya an boot kun paano ini personal na minaaplikar sa saiya, an magurang puedeng maghapot: ‘Kiisay harani si Jehova? Kun minsan daw nakakamate ka na “laglag an puso” asin “nasasakitan an espiritu”? Kun, siring kan sabi sa Biblia, harani si Jehova sa mga siring, bako daw na boot sabihon kaiyan na sia harani sa saimo?’ An siring na maboot na pagpasarig giraray sa boot puedeng ikabalik an espiritu kan saro na pinanluluyahan nin boot.—Isaias 57:15.\n13, 14. (a) Paano kita makikipangatanosan sa sarong nagsasabi na dai sia naniniwala sa Dios na dai nia naheheling? (b) Taano ta dai niato maninigong asahan na an gabos makokombensir?\n13 Sa satong ministeryo, boot niatong mataros an puso paagi sa marahay, nakakokombensir na pangangatanosan. (Gibo 19:8; 28:23, 24) Boot daw sabihon kaiyan na dapat niatong manodan na gumamit nin komplikadong lohika tanganing makombensir an iba manongod sa katotoohan sa Tataramon nin Dios? Dai man. An marahay na pangangatanosan dai man kaipuhan na magin komplikado. An lohikong mga argumento na iinaatubang sa simpleng paagi parateng iyo an pinakaepektibo. Estudyare an sarong halimbawa.\n14 Paano kita puedeng sumimbag kun may nagsasabi na dai sia naniniwala sa Dios na dai nia naheheling? Puede kitang mangatanosan base sa natural na ley nin causa asin epekto. Kun nakakaheling kita nin epekto, naniniwala kita na seguradong igwa nin causa. Puede niatong sabihon: ‘Kun ika nasa sarong harayong lugar asin nanompongan nindo an sarong magayon an pagkatogdok na harong na igwang mga kakanon (epekto), ika maniniwala tolos na may nagtogdok (causa) kan harong na iyan asin linagan nin kakanon an mga estante kaiyan. Kaya kun naheheling man niato an disenyo na risang-risa sa naturalesa asin an abundang kakanon sa “estante” kan daga (epekto), bako daw na rasonableng maniwala na may Saro (causa) na naggibo kaiyan?’ Malinawon an pagkasabi kaiyan sa simpleng argumento kan Biblia: “Siempre, an lambang harong igwa nin kaggibo, alagad an naggibo kan gabos na bagay iyo an Dios.” (Hebreo 3:4) Minsan siring, gurano man tibaad karahay an satong pangangatanosan, bakong gabos makokombensir. Ipinagigirumdom sa sato kan Biblia na idto sanang “may tamang tendensia” an matubod.—Gibo 13:48; 2 Tesalonica 3:2.\n15. Anong pangangatanosan an puede tang gamiton tanganing itampok an mga kualidad asin ginigibo ni Jehova, asin anong duwang halimbawa an nagpapaheling kun paano niato magagamit an siring na pangangatanosan?\n15 Sa satong pagtotokdo, baga man sa ministeryo sa langtad o sa kongregasyon, puede kitang gumamit nin lohikong pangangatanosan tanganing itampok an mga kualidad asin ginigibo ni Jehova. Partikularmenteng epektibo an ‘gurano pa daw’ na pangangatanosan na ginagamit kun minsan ni Jesus. (Lucas 11:13; 12:24) Huling basado iyan sa pagpaheling kan kalaenan, an klaseng ini nin pangangatanosan puedeng magin hararom an epekto. Tanganing ibuyagyag an pagkadaing kamanungdanan kan doktrina nin kalayo sa impierno, puede niatong sabihon: ‘Daing mamomoton na ama an mapadusa sa saiyang aki paagi sa pagbugtak sa kalayo kan kamot kan saiyang aki. Gurano pa daw na bakong makaoongis para sa satong mamomoton na langitnon na Ama an mismong ideya nin kalayo sa impierno!’ (Jeremias 7:31) Tanganing itokdo na si Jehova may pagmakolog sa saiyang mga lingkod bilang mga indibiduwal, puede niatong sabihon: ‘Kun midbid ni Jehova sa ngaran an balang saro kan binilyon na bitoon, gurano pa daw na dai sia magmakolog sa mga tawo na namomoot sa saiya asin binakal paagi sa mahalagang marhay na dugo kan saiyang Aki!’ (Isaias 40:26; Gibo 20:28) An siring na mapuersang pangangatanosan makatatabang sa sato na mataros an puso kan iba.\nAngay na mga Ilustrasyon\n16. Taano ta mahalaga sa pagtotokdo an mga ilustrasyon?\n16 An epektibong mga ilustrasyon garo rikado na puedeng gibohon na mas masiram para sa iba an satong pagtotokdo. Taano ta mahalaga sa pagtotokdo an mga ilustrasyon? An sarong edukador nagsabi: “An pag-isip sa abstraktong paagi saro sa pinakadepisil na ginigibo nin tawo.” Itinatadom kan mga ilustrasyon an makahulogan na mga ladawan sa satong isip, na tinabangan kitang mas lubos na masabotan an bagong mga ideya. Matibay si Jesus sa paggamit nia nin mga ilustrasyon. (Marcos 4:33, 34) Estudyaran niato kun paano niato magagamit an pamamaaging ini nin pagtotokdo.\n17. Ano an apat na bagay na nagpapagin epektibo sa ilustrasyon?\n17 Paano nagigin epektibo an ilustrasyon? Enot, iyan maninigo na angay sa nagdadangog sa sato, na ginigirumdom an mga kamugtakan na aram na gayo kan mga naghihinanyog sa sato. Natatandaan ta na kinua ni Jesus an kadaklan kan saiyang ilustrasyon base sa pangaroaldaw na buhay kan mga nagdadangog sa saiya. Ikaduwa, an ilustrasyon maninigo na rasonableng kaagid kan idinodoon na punto. Kun bakong angay an pagkokomparar, an ilustrasyon puede sanang makadisturbo sa mga naghihinanyog sa sato. Ikatolo, an ilustrasyon maninigo na mayo nin dai kinakaipuhan na mga detalye. Tandaan na itinao ni Jesus an kaipuhan na mga espesipiko alagad hinale nia an mga dai kaipuhan. Ikaapat, kun kita naggagamit nin ilustrasyon, maninigo niatong siertohon na malinaw an aplikasyon. Ta kun dai, tibaad dai iyan masabotan kan nagkapira.\n18. Paano kita makagigibo nin angay na mga ilustrasyon?\n18 Paano kita makagigibo nin angay na mga ilustrasyon? Dai kita kaipuhan na mag-isip nin halawig, komplikadong mga estorya. An halipot na mga ilustrasyon puedeng magin epektibong marhay. Hingoahon sanang mag-isip nin mga halimbawa kan puntong pinag-oolayan. Halimbawa, ipamugtak na pinag-oolayan niato an manongod sa kapatawadan nin Dios, asin boot niatong iilustrar an sinasabi sa Gibo 3:19, kun saen sinasabi kaiyan na ‘pinapara,’ o pinupunas, ni Jehova an satong mga sala. Iyan mismo sarong malinaw na pananaram na may piguratibong kahulogan, alagad anong aktuwal na halimbawa an puede niatong gamiton tanganing iilustrar an punto—sarong pamara? sarong espongha? Puede niatong sabihon: ‘Kun pinatatawad ni Jehova an satong mga kasalan, pinapara nia iyan na garo man sana naggagamit nin espongha (o pamara).’ Depisil na dai masabotan an boot sabihon kan siring na simpleng ilustrasyon.\n19, 20. (a) Saen kita makakakua nin magayon na mga ilustrasyon? (b) Ano an nagkapirang halimbawa nin epektibong mga ilustrasyon na ipinublikar na sa mga babasahon niato? (Helingon man an kahon.)\n19 Saen kamo makakakua nin angay na mga ilustrasyon, kabale an mga halimbawa na totoong nangyayari sa buhay? Hanapon iyan sa mismong buhay nindo o sa laen-laen na kamugtakan asin eksperyensia nin mga kapagtubod. Dakol pa an mapagkukuanan nin mga ilustrasyon, kabale an buhay asin daing buhay na mga bagay, mga gamit sa harong, o presenteng pangyayari na aram na marhay sa lugar nindo. An liabe sa pakanompong nin magayon na mga ilustrasyon iyo an pagigin alisto, na “maingat na pinagmamasdan” an pangaroaldaw na mga kamugtakan sa palibot niato. (Gibo 17:22, 23) An sarong reperensia dapit sa pagpahayag sa publiko nagpapaliwanag: “An ispiker na nagmamasid sa buhay nin tawo asin sa laen-laen na aktibidad kaiyan, nakikipag-olay sa gabos na klase nin tawo, maingat na nagsisiyasat sa mga bagay asin naghahapot sagkod na masabotan nia iyan, makakakua nin dakol na ilustrasyon na makatatabang na marhay sa saiya kun kaipuhan.”\n20 Igwa nin saro pang mapagkukuanan nin dakol na epektibong ilustrasyon—An Torrengbantayan, Awake!, asin iba pang babasahon na iniimprenta kan Mga Saksi ni Jehova. Dakol kamong manonodan sa pag-obserbar kun paano ginagamit kan mga publikasyon na ini an mga ilustrasyon. * Halimbawa an ilustrasyon na ginamit sa parapo 11 kan kapitulo 17 sa librong Kaaraman. Ibinabaing kaiyan an pagkakalaenlaen nin mga personalidad sa kongregasyon sa pagkakalaenlaen nin mga auto na nagdadalagan kasabay nindo sa tinampo. Taano ta epektibo iyan? Mangnoha na iyan base sa pangaroaldaw na mga kamugtakan, kaagid iyan na marhay kan puntong gustong idoon, asin malinaw an aplikasyon. Puede niatong gamiton an ipinublikar nang mga ilustrasyon sa satong pagtotokdo, na puedeng ibagay iyan sa mga pangangaipo nin sarong tinotokdoan sa Biblia o ibinabagay iyan kun gagamiton sa sarong pahayag.\n21. Anong mga balos an ibinubunga nin pagigin epektibong paratokdo kan Tataramon nin Dios?\n21 Dakula an mga balos sa pagigin epektibong paratokdo. Kun kita nagtotokdo, kita naghihiras sa iba; ginagamit niato an kabtang kan satong buhay sa pagtabang sa sainda. An siring na pagtao nagbubunga nin kaogmahan, ta an Biblia nagsasabi: “Igwang orog na kaogmahan sa pagtao kisa pag-ako.” (Gibo 20:35) Para sa mga paratokdo kan Tataramon nin Dios, an kaogmahan na iyan iyo an kagayagayahan sa pakaaram na kita nagtatao nin sarong bagay na may tunay asin nagdadanay na halaga—an katotoohan manongod ki Jehova. Mamamatean ta man an pagkakontento bunga kan pakaaram na inaarog ta an Dakulang Paratokdo, si Jesu-Cristo.\n^ par. 6 Ipinublikar kan Mga Saksi ni Jehova.\n^ par. 9 Helingon an kabtang na “Introductions for Use in the Field Ministry,” sa pahina 9-15.—Ipinublikar kan Mga Saksi ni Jehova.\n^ par. 20 Sa paghanap nin mga halimbawa, helingon an Watch Tower Publications Index 1986-2000, sa temang “Illustrations.”—Ipinublikar kan Mga Saksi ni Jehova sa dakol na lenguahe.\n• Paano kita makapagtotokdo nin simple kun namamayo nin pag-adal sa Biblia? kun nagpapahayag sa kongregasyon?\n• Paano niato magagamit nin epektibo an mga hapot kun naghuhulit sa harong-harong?\n• Paano niato magagamit an lohikong pangangatanosan tanganing itampok an mga kualidad asin ginigibo ni Jehova?\n• Saen kita makakukua nin angay na mga ilustrasyon?\n[Kahon/Ritrato sa pahina 23]\nNagigirumdoman daw Nindo an mga Ilustrasyon na Ini?\nAn minasunod pira sanang epektibong ilustrasyon. Taano ta dai helingon an reperensia asin mangnohon kun paano nakatabang an ilustrasyon tanganing ikadoon an puntong pinag-oolayan?\n• Siring sa mga sirkero o magkapadis na nag-iiskeyting, an mga naghihingoang magkaigwa nin mapangganang pag-agoman minadependeng marhay sa marahay na kapadis.—An Torrengbantayan, Mayo 15, 2001, pahina 16.\n• An pagpahayag kan saindong mga saboot kapareho nin pagdaklag nin bola. Puede nindo iyan na ipasa nin maluway o puede nindo iyan na ibaribad nin makosog na makadadanyar iyan.—Awake!, Enero 8, 2001, pahina 10.\n• An pag-adal na magpahayag nin pagkamoot kapareho nin pag-adal nin bagong lenguahe.—An Torrengbantayan, Pebrero 15, 1999, pahina 18, 22-3.\n• An minanang kasalan ikakabaing sa nangyayari kun an mga file sa komputer rinaot nin sarong virus.—Is There a Creator Who Cares About You?, pahina 156.\n• An espiritismo ginagamit nin mga demonyo kun paanong an paon ginagamit nin mga paraayam. Iyan nakaaakit sa biktima.—Kaaraman na Minagiya Pasiring sa Buhay na Daing Katapusan, pahina 111.\n• Kun paano kinalda ni Jesus an mga gikan ni Adan ikakaagid sa sarong mayaman na paratabang na binayadan an utang nin sarong kompanya (na inutang nin madayang manedyer) asin binuksan liwat an pabrika, sa siring nagtao nin pakinabang sa dakol na empleyado kaiyan.—An Torrengbantayan, Marso 1, 1991, pahina 11 (w91-E 2/15 p. 13).\n• Kun paanong an mga mahilig sa gibo nin arte gigibohon an gabos na medyos tanganing ibalik sa dati an sarong obra maestra na naraot nin grabe, si Jehova puedeng patawadon an satong mga pagkabakong sangkap, helingon an marahay na kualidad niato, asin sa katapustapusi ibalik kita sa sangkap na kamugtakan na nawara ni Adan. —The Watchtower, Pebrero 15, 1990, pahina 22.\nAn tunay na mga Kristiano paratokdo kan Tataramon nin Dios\nAn kamagurangan puedeng gumamit nin mga hapot tanganing tabangan an mga kapagtubod na maranga sa Tataramon nin Dios\nI-share I-share Arogon an Dakulang Paratokdo\nHaen Na an Gabos na Kataed?\nAn Marahay na mga Kataed Sarong Bentaha\n“Mayo Pa nin Ibang Tawo na Nagtaram nin Arog Kaini”\n“Kun Mayo nin Ilustrasyon Dai Sia Nagtataram sa Sainda”\nPaano Niato Maninigong Mansayon an mga Pagbalo?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 1, 2002\nI-share I-share AN TORRENGBANTAYAN—PAG-AADALAN NA EDISYON Setyembre 1, 2002\nSetyembre 1, 2002\nAN TORRENGBANTAYAN—PAG-AADALAN NA EDISYON Setyembre 1, 2002


SA PABA, PACC: Magkatuwang vs kurapsyon, nagtuturog na mga proyecto\nAn Presidential Assistant for Bicol Affairs (PABA) asin Presidential Anti-Corruption Commission (PACC) magkatuwang sa campaña contra sa kurapsyon asin nag-iinbestigar kan nagtuturog na mga proyecto sa infrastractura kan gobierno sagcod na nagpatanid na sasangatan nin caso kriminal an mga responsableng opisyal.\nSinda dating juez na ngonian PABA Marvel Clavecilla asin Commissioner Manuelito Luna kan PACC nag-atubang sa press conference sa paagi kan Kapihan sa Metro Naga Chamber of Commerce and Industry (MNCCI) nganing saindang ipaliwanag sa media an mga ginigibong aksyon sa campaña laban sa kurapsyon sa gobierno asin arabalang proyecto na an apektado iyo an publiko.\nNagpoon sinda sa pag-monitor kan proyecto digdi sa Camarines Sur asin isusunod an Catanduanes alagad saro sa naging mainit na tema iyo an duwang taon nang abalang pagtapos kan P1.2 bilyones na tolong mga edficio kan Bicol Medical Center (BMC) na enot nang pig-inaguraran an walong escalon na edificio alagad mayo man nin mga medical equipment.\nPigbuyagyag ni Usec Clavecilla na duwang taon nang dai nagiging operational an bagong mga edficio asin magiging white elephant an pigsasabing world class na edificio kan BMC kun padagos na mayong mga medical equipment asin problema sa contruksyon kan edificio mala ngani nagsasayumang mag-isyu nin occupancy permit an Bureau of Fire Protect sa Ciudad nin Naga matapos madiscobre an mga pagbalga sa Fire Code na estrictong iimplementar kan ahencia.\nSi Dr. Maria Maria Estrella Litam, jefe kan hospital nagsabi na igwa na sindang pighaman na opsyon sa edificio nganing ma-ocupar alagad an desinyo kan bagong edificio base sa plano kan nagtalikod na administrasyon.\nSinabi pa na saro sa pigbiklad ni dating BMC Medical Chief Dr. Efren Nerva iyo an plano kan Cancer Center Bldg. na yaon na an Cancer Equipment na nagcacantidad nin P200 milyones alagad mayong cuarto na radiation proof.\nNagtalaan an BMC nin inagurasyon kan 5th Story Bldg. kan Cancer Center kan nakaaging Hulyo 1, 2018 alagad inuktaba huli ta binabaha an groudfloor kan edificio.\nSinabi man ni Tommy Lee, Executive Officer kan PABA na sa ginibo nindang inspeksyon harayoon an distancia kan Emergency Room pasiring sa Operating Room na kaipuhan magsakat sa paagi nin 337 hagyanan.\nAfuera pa kaini si Emergency Room na dapat yaon sa groundfloor binugtak sa ika-tolong escalon, saro ini sa dahilan na an BFP sa Ciudad nin Naga nagsasayumang mag-isyu nin occupancy permit.\nBako sana sa problema sa edificio nagkakaigwa pa nin mga kumplikto an hospital administration asin an mga doctor sagcod na nagrerebelde, sabi pa ni Clavecilla.\nNatuyawan pa na envez na magkua nin consultant na civil engineer alagad an pigkua sanitary engineer.\nPigpaliwanag pa kan PACC na sinda ‘’motu proprio’’ pueding magsangat nin caso laban sa mga kuraptong opisyal kan gobierno na saindang sakop an mga presidential appointees sa Sanga kan Ejecutivo asin arin man na ahencia de gobierno na nag-oocupar kan posisyon na Assistant Regional Director o may klasificado bilang salary grade 26.\nPigbuyagyag pa kan PABA asin PACC na sinda an naging responsable nganing basbasan an Calabanga Ice Plant asin Cold Story project asin pigtatawan na nin prioridad na mapadali na maging operational an P50 milyones na Calabanga Fish Port Terminal.\nAn sinambit na darakulang proyecto narealisar kan Congresswoman pa si Bise Presidente Leni Robredo kan tercer distrito kan Camarines Sur alagad an ibang opisyales de barangay asin kan LGU Calabanga na nagsayuma pang magpasambit kan saindang pangaran nagsabi sa media na dai lamang pinapaisi an opisina kan VP kan gigibohon na actividad bilang pagrespeto sa nagdara kan proyecto.\nSinabi pa na kun naabala an opersyon kan Calabanga Ice Plant asin Cold Storage saindang binabasol si Alcalde Ed Severo huli ta habong recibihon an sinambit na proyecto labi nang duwang taon an nakaagi sa dahilan sa politica.\nPresente sa sinambit na press conference an iba pang opisyales kan PABA, PACC asin opisyales kan MNCCI sa pamamayo kan saindang Presidente na si Ferdinand Sia, Jose Perez asin iba pang pag-iriba. (DPAureus)


Marcos 5 | Bibliya Online | New World Translation\nPinalaog ni Jesus sa mga urig an mga demonyo (1-20)\nAking babayi ni Jairo; dinutan nin sarong babayi an pang-ibabaw na bado ni Jesus (21-43)\n5 Dangan nakaabot sinda sa ibong na tampi kan dagat sa rehiyon kan mga Geraseno. 2 Asin pagkababa tulos ni Jesus sa sakayan, sarong lalaki na kontrolado nin maraot na espiritu an suminabat sa saiya hali sa sementeryo.* 3 Pirmi siyang yaon sa may mga lulubngan, asin sagkod kan oras na iyan, dai lamang maski saro an nakakagapos sa saiya tanganing mapugulan siya, dawa pa gumamit nin kadena. 4 Parati siyang kinakadenahan sa bitis asin kamot, pero pinapatod niya an kadena sa kamot niya saka pigpupurutol an kadena sa bitis niya; asin dai nin siisay man an may kusog tanganing pugulan siya. 5 Asin aldaw-banggi siyang sigeng kurahaw sa mga lulubngan asin sa kabukidan saka piglulugad niya nin mga gapo an saiyang sadiri. 6 Alagad kan mahiling niya si Jesus sa huruharayo, nagdalagan siya asin nagluhod sa saiya. 7 Dangan nagkurahaw siya nin makusog: “Anong tuyo mo, Jesus, Aki kan Kahuruhalangkawing Diyos? Sumumpa ka sa ngaran nin Diyos na dai mo ako papasakitan.” 8 Huli ta sinasabihan iyan ni Jesus: “Magluwas ka sa tawong iyan, ika na maraot na espiritu.” 9 Alagad hinapot siya ni Jesus: “Ano an pangaran mo?” Asin nagsimbag siya: “Lehiyon* an pangaran ko, huli ta dakul kami.” 10 Asin sigeng pakimahirak niya ki Jesus na dai pagpahalion sa lugar na idto an mga espiritu. 11 Igwa nin kadakul na urig na nagsasarabsab duman sa bukid. 12 Kaya nakimahirak sa saiya an mga espiritu: “Padumanon mo kami sa mga urig, tanganing lumaog kami sa sainda.” 13 Asin tinugutan niya sinda. Kaya nagruluwas an maraot na mga espiritu dangan nagralaog sa mga urig, asin nagdaralagan an mga ini pasiring sa ampas saka nagkahurulog sa dagat, mga 2,000 gabos, asin nagkaralamos. 14 Alagad an mga nag-aataman kan mga ini nagdurulag asin ipinamareta iyan sa siyudad saka sa mga lugar sa palibot, asin an mga tawo nag-arabot tanganing hilingon an nangyari. 15 Kaya nagduman sinda ki Jesus asin nahiling an lalaking dating sinasaniban kan lehiyon nin mga demonyo. Nakatukaw ini na nakabado na saka tultol na an isip, asin nagkatarakot sinda. 16 Siring man, an mga nakahiling kaiyan nag-istorya sa sainda kun paano ini nangyari sa lalaking dating sinasaniban nin demonyo asin sa mga urig. 17 Kaya pinakiulayan ninda si Jesus na maghali sa saindang rehiyon. 18 Kan minalunad na siya sa sakayan, an lalaking dating sinasaniban nin demonyo nakimahirak na umiba sa saiya. 19 Alagad, dai niya siya pinaiba kundi sinabi niya sa saiya: “Magpuli ka sa mga paryente mo, asin ibareta mo sa sainda an gabos na ginibo ni Jehova* para sa saimo asin an pagkahirak na ipinahiling niya sa saimo.” 20 Naghali an lalaking ini saka ibinalangibog niya sa Decapolis* an gabos na ginibo ni Jesus para sa saiya, asin an gabos na tawo nagngaralas. 21 Pagkatapos na magbalyo giraray si Jesus sa ibong na baybayon lunad nin sakayan, dakulon na tawo an nagkatiripon duman sa saiya, mantang yaon siya sa gilid kan dagat. 22 Nag-abot ngunyan an saro sa mga namamayo sa sinagoga, na an pangaran Jairo, asin kan mahiling siya kaini, nagluhod ini sa may pamitisan niya. 23 Dakul na beses ining nakimahirak sa saiya, na sinasabi: “Grabe an hilang kan aki kong babayi.* Mag-iba ka tabi asin kaputan mo siya tanganing magrahay siya asin mabuhay.” 24 Kaya uminiba si Jesus sa saiya, asin dakulon na tawo an nagsusunod sa saiya asin nagsusurûsô sa saiya. 25 Ngunyan igwa nin babayi na 12 taon nang pigdudugo. 26 Grabe na an tinios niya* sa mga pagbulong na ginibo sa saiya nin dakul na doktor saka naubos na an gabos niyang pagsadiri, pero dai siya nagrarahay, kundi lalo sanang naggrabe. 27 Kan madangog niya an mga bareta manungod ki Jesus, nakipagsusuan siya sa mga tawo parani sa may likod ni Jesus asin dinutan niya an pang-ibabaw na bado kaini, 28 huli ta pigpaparasabi niya: “Pag nadutan ko maski an pang-ibabaw sanang mga bado niya, mararahay ako.” 29 Asin tulos na napundo an pagdugo, asin namati niya sa saiyang hawak* na narahay siya sa grabeng hilang. 30 Narisa tulos ni Jesus na may kapangyarihan na nagluwas sa saiya, asin nag-atubang siya sa mga tawo saka naghapot: “Siisay an nagduot sa pang-ibabaw na mga bado ko?” 31 Alagad an mga disipulo niya nagsabi sa saiya: “Nahihiling mong pigsusurûsô ka kan mga tawo, pero naghahapot ka, ‘Siisay an nagduot sa sako?’” 32 Alagad, nangangalag-kalag siya sa palibot tanganing mahiling kun siisay an guminibo kaini. 33 An babayi, na nakakaaram na narahay siya, natatakot asin nagtatakig na nagdulok asin nagluhod sa atubangan niya saka sinabi sa saiya an bilog na katotoohan. 34 Sinabi niya sa babayi: “Aki ko, pinarahay ka kan saimong pagtubod. Magpuli ka na asin dai ka na mahadit, rahay na an hilang mo.” 35 Miyentras na nagtataram pa siya, may mga nag-abot hali sa harong kan namamayo sa sinagoga asin nagsabi: “Gadan na po an aki mo! Taano ta aabalahon mo pa an Paratukdo?” 36 Alagad nadangog ni Jesus an itinaram ninda asin sinabi niya sa namamayo sa sinagoga: “Dai ka matakot, magtubod ka sana.” 37 Asin dai niya tinugutan an siisay man na magsunod sa saiya apuwera ki Pedro asin ki Santiago saka sa tugang kaini na si Juan. 38 Kaya nagduman sinda sa harong kan namamayo sa sinagoga, asin nahiling niya an pagkariribok asin an mga naghihiribi saka nagtatarangis nin makusog. 39 Pagkalaog niya, sinabi niya sa sainda: “Taano ta naghihiribi kamo asin nagkakariribok? An aki dai man nagadan kundi nagtuturog.” 40 Huli kaini mapagtuya ninda siyang pigngirisihan. Alagad pagkatapos niyang paluwason sinda gabos, iiniba niya an ama asin ina kan aki saka an kairiba niya, dangan nagduman siya sa namumugtakan kan aki. 41 Dangan kinaputan niya an kamot kan aki asin sinabi sa saiya: “Talitha cumi,” na nangangahulugan: “Daragita, sinasabi ko sa saimo, magbangon ka!” 42 Asin tulos na nagbuhat an daragita asin nagpuon na maglakaw. (Dose anyos siya.) Asin kan mahiling ninda iyan, haros mawara sinda sa saindang sadiri sa sobrang kaugmahan. 43 Alagad pauruutro* niya sindang tinugon na dai ini ipaisi sa kiisay man, asin sinabi niya na tawan an daragita nin makakakan.\n^ Hilingon an nota sa Mateo 26:53.\n^ O “sa Rehiyon nin Sampulong Siyudad.”\n^ O “Magagadan na an aki kong babayi.”\n^ O “Grabe nang kulog an inagihan niya.”


Home / Bicol News / News / RTC Judge sa CSur, naghuma na kastigohon nin Contempt of Court an mga oficiales kan CASURECO 2\nRTC Judge sa CSur, naghuma na kastigohon nin Contempt of Court an mga oficiales kan CASURECO 2\nBicol Standard Tuesday, January 07, 2014 Bicol News, News\nPili, CSur – Sinugo ni Judge Marvel Clavecilla kan Branch 33 kan Regional Trial Court si Camarines Sur 2 Electric Cooperative General Manager Eddie A. Adlao, an gabos na area managers, mga department heads, gabos na miembros kan contractual disconnection team, mga tellers/cashiers, na pondohon an pag-implementar kan collection asin disconnection sa dugang na presyo kan kuryente poon Nobyembre hasta Deciembre, kan sarong taon, sagkod sa mga masunod na mga panahon, sakod na mayo pa nin bagong kasugoan an jusgado.\nSa order ni Judge Clavecilla, saiyang sinabi na an CASURECO 2, sa pag-implementar kan dugang na singil, hayag na naglapas sa injunction writ kan RTC.\nSabi ni Judge Clavecilla, an injuction na saiyang ipinaluwas nagpako sa P4.8932, an ipigtutugot na generation charge para sa total na P8.42 an kada Kilowatt hour.\nAsin, bako suboot an pigki-kwestyon na P9.4788 para sa generation charge asin an kabaeng na kantidad para sa distribution charge, na malangkaw pa.\nIyan, suboot, “unconscionable, unjustifiable asin economically deplorable”.\nHuli kan siring na bagay, an Corte, motu proprio, o, sa saiyang sadire, nagpaluwas kan “freeze order” contra sa CASURECO 2.\nIni, sa paagui kan mga nasambit na mga officiales kan cooperatiba, para pondohon an ginigibong pag implementar kan pigki-kwestyon na power rate increase.\nAn kasuguan, efectibo sa panahon na marecibe kan mga officiales kan cooperatiba an order.\nSinugo pa sinda kan jusgado na sa laog nin tulong (3ng) aldaw pagkarecibe kan order na ini, paisihon an jusgado.\nKun dae, sinda pwedeng kastiguhon nin contempt of court.\nSiring man, si Judge Clavecilla, nagpaisi sa-gabos na mga consumedores nin kuryente kan CASURECO 2 asin sa mga “end users”, na nag bayad na kan enot na mga bulan, na mag hagad nin “rebate” o “refund”, sa ano man na sobrang ibinayad ninda.\nDugang pa sa order kan jusgado, pinangaladan an CASURECO 2 na mag-implementar nin penalidad sa mga nahuri sa pag bayad, afuera sana kun ini susug sa saiyang kasugoan, sinabi pa.\nUltimo, sinugo pa ni Judge Clavecilla an gabos na miembros kan junta directiba sa Pili, Calabanga, Tinambac, Milaor, Minalabac, asin Canaman mag paliwanag sa laog nin tulong (3ng) aldaw, pagkatapos na marecibe an kasuguan na ini, kun tano ta dae sinda dapat i-cite for contempt of court, huli kan dae pag sunod kan kasugoan.\nSi Judge Clavecilla nagsugo pa ki OIC GM Adlao na paisihon an saiyang mga co-respondents mapadapit sa nasambit na kasuguan asin an summary hearing itinalaan sa fecha 9 ngonian na bulan, alas 2:00 nin hapon. Kun dae sinda mag-atendir, kakastigohon pa sinda nin indirect contempt of court, dugang pa kan juwes.\nAn order na ini ipinaluwas kan fecha 6 ngonian na bulan, sa Cadlan, Camarines Sur.\nAn casong ini, nagpoon kan pag plantiar nin caso sa Regional Trial Court sinda Genoviva Dimaiwat, Josephine Leonides asin Evangeline Laurente contra sa Casureco 2, na dati pinag representar ni OIC Manager Jane Barrameda asin an dating coop president na si Atty.Nixon Tabora, bilang respondents.\nRTC Judge sa CSur, naghuma na kastigohon nin Contempt of Court an mga oficiales kan CASURECO 2 Reviewed by Bicol Standard on Tuesday, January 07, 2014 Rating: 5


An 9th Infantry Division kan Philippine Army sa Bicol na may base sa Camp Elias Angeles, Pili, Camarines Sur nagpahayag na pawara na an problema sa insurhencia sa rehiyon huli kan mga sunod-sunod na nagsusuroko bitbit an saindang mga armas.\n‘‘Malapit ng matapos an insurhensya’’ ini an prediccion kan 9th ID sa mga pahayag ni Army Spokesperson Capt. John Paul Belleza sa tahaw kan padagos nang nagsusuroko sa gobierno asin nagbabaraba kan saindang armas an mga rebeldeng New People’s Army.\nAfuera kan mga naenot nagbaraba kan saindang armas, kan Deciembre 2020 maabot sa 111 an nagsuroko sa Masbate asin ngunian na bulan nin Enero igwa naman nin dugang na duwa sa kaparejong provincia.\nIgwa nang naenot sa Sorsogon asin Camarines Sur asin natatabangan na kan gobierno sa livelihood, housing asin medical assistance asin cash, sabi pa ni Belleza.\nSinda natatabangan sa lindong kan mga programa asin dugang na benipisyo hale sa Regional Task Force to End Local Communist Armed Conflict (RTF-ELCAC).\nAn mga nagsurokong NPA an iba sa sainda mga suportadores, si may mga ranggo nagsuroko kan saindang armas asin sinda mga miembros kan Sangay ng Partido Lokalidad asin miembros kan Militantiang Bayan.\nAn 9th ID sa pamamayo ni Major General Henry Robinson Jr. nagsabi na an sunod-sunod na mga pagsuko kan rebeldeng NPA mawot na nindang mabuhay na matuninong asin saindang suportado an pangapudan kan gobierno para sa katrangkilohan kan comunidad.\nSinabi pa kan 9th ID na an pagresolber kan insurhensya sagcod na magsuroko sinda sa gobierno huli sa suporta kan comunidad asin mga lokal na gobierno.\nSa lado man kan Communist Party of the Philippine (CPP) sa saindang pinaluwas na press statement sa saindang ika-52 na aniversaryo kan kumunistang grupo na anas sanang propaganda an pinapaluwas kan militar na matutunaw na an saindang organisasyon.\nKan mga nakaaging pamayo kan 9th ID nagpaluwas naman nin press statement na madali nang matapos an insurhencia sa Bicol alagad liwat naman nagpahayag kan kaparejong prediccion.\nSa pahayag kan Romulo Jallores Command, sinabi kaini na ngunian na taon piglalaoman na mas makusog an saindang fuersa sa suporta kan masa asin iba pang grupo. (DPA)


An kaligtasan sa paagi sana nin pagtubod, o pagtubod asin marhay na gibo?\nIyo siguro ini an pinaka mahalagang kahapotan sa gabos na katukduan sa Kristyanong pagtubod. An kahapotan na ini iyo an nagin dahilan na nagkaigwa nin Repormasyon – an pagkabaranga-banga kan Simbahan kan Prostestante asin Simbahan kan Katoliko. An simbag sa hapot na ini masabi kan pagkakaiba kan biblikal na Kristyanismo asin kan mga “Kristyanong” kulto. An kaligtasan sa paagi sana nin pagtubod, o pagtubod asin marhay na gibo? Maliligtas ako sa pagtubod sana ki Hesus, o kaipuhan kong magtubod ki Hesus asin gibuhon an nagkapirang bagay tanganing ako maligtas?\nAn kahapotan kan pagtubod sana o pagtubod asin marhay na gibo lalong pinapadipisil kan ibang mga bersikulo sa Biblia na dipisil intindihon as. Ikumpara ta an Roma 3:28, 5:1 asin Galacia 3:24 sa Santiago 2:24. An iba nahihiling an pagkakaiba ni Apostol Pablo (kaligtasan sa paagi nin pagtubod sana) ki Santiago (kaligtasan sa paagi nin pagtubod asi pag gibo). Sinasabi na Apostol Pablo na an pagpakangmatanos sa paagi sana nin pagtubod (Efeso 2:8-9), mantang si Santiago garo nagsasabi na an pagpakangmatanos sa paagi nin pagtubod asin marhay na gibo. An hapot na ini masisimbag sa paagi nin pagadal kun ano mananggad an sinasabi ni Santiago. Pinapaindahan ni Santiago an katukdoan na an sarong tawo igwa nin pagtubod alagad dai nin marhay na gibo (Santiago 2:17-18). Tinatawan doon ni Santiago na an totoong pagtubod ki Kristo nagbubunga nin marhay na gibo asin minaresulta nin bagong buhay (Santiago 2:20-26). Dai si Santiago nagsasabi na an pagpakangmatanos sa paagi nin pagtubod asin marhay na gibo, kundi na an sarong tawong totoong pinapakangmatanos sa paagi nin pagtubod igwa nin marhay na gibo sa saiyang buhay. Kun an sarong tawo nagsasabing siya nagtutubod ki Hesus alagad mayong marhay na gibo sa saiyang buhay, ang taong iyan naghahambog asin siya mayo nin totoong pagtubod ki Kristo (Santiago 2:14, 17, 20, 26).\nParehong bagay man an sinabi ni Apostol Pablo sa saiyang libro. An mga marhay na bunga na igwa dapat an sarong paratubod nakalista sa Galacia 5:22-23. Pakatapos niyang sabihon na kita naligtas sa paagi nin pagtubod, asin bakong sa marhay na gibo (Efeso 2:8-9), ipinaaram satuya ni Apostol Pablo na kita linalang para sa mga marhay na gibo (Efeso 2:10). Si Apostol Pablo naglalaom nin bagong buhay sa mga paratubod arog ni Santiago kaya sinurat niya sa 2 Corinto 5:17, “Kaya kun siisay man yaon ki Kristo, siya bagong linalang: an mga daan na bagay napara na; uya sinda nagin bago.” Dai nagkokontrahan an katokdoan ni Apostol Pablo saka ni Santiago manongod sa kaligtasan. Magkaiba lang an saindang paagi asin aspeto sa pagtukdo. Tinatawan doon ni Apostol Pablo na an pagpakangmatanos sa paagi sana nin pagtubod mantang tinatawan doon man ni Santiago na an totoong pinapakangmatanos sa paagi kan pagtubod ki Kristo nagbubunga asin minaresulta sa marhay na gibo.


An General Santos sarong primera klase syudad na namumugtak sa probinsya nin South Cotabato, Filipinas. An designadong zip code kaini iyo 9500.\nSosog sa sensus kan 1 Mayo 2020, igwa ining 697,315 katawong nag-eerok digdi sa 143,168 kaharongan.\nKinamumugtakan kan General Santos\nTagboan: 6°7′12″N 125°10′12″E Tagboan: 6°7′12″N 125°10′12″E\n301,106 votantes (9 Mayo 2019)\nIgwa ining sukol na 492.86 kilometro kwadrado.\nAn syudad na ini napapalibotan nin tolong banwaan kan probinsya nin Sarangani asin kan limang banwaan nin South Cotabato, an Alabel, Malungon, Maasim, Polomolok asin T'boli. An ekonomiya kaini masabing agro-industriyal. Bilang katakin na parte kan SOCCSKSARGEN, nagigin nang nangengenot na patanoman kan mga mayor na produkto agrikultural: mais, niyog, kopra, pinya, asparagus asin kan paroy. Igdi nagdadakula naman an patanoman kan mga iba-ibang klaseng prutas, patatas, mga gulayon, mga burak asin kan okra. Hale man igdi an dakulang produksyon nin mga sira asin kan inaapod na sashimi grade tuna.\nAn syudad na ini tolong beses naggawad kan onra komo "Most Competitive City" kan Filipinas kan mga taon na 1999-2000 (all cities category) 2000-2001 (mid-sized category) asin 2007 (mid-sized category).\n3.1 Mga kolehiyo\n3.2 Segundaryang eskwelahan (pribado)\n3.3 Segundaryang eskwelahan (pampubliko)\n3.3.2 Mga pintakasi\nSarong grupo na pinamayohan ni Hen. Paulino Santos an naghuros sa kahiwaasan kan daga sa may Sola' nin Sarangani (Sarangani Bay) kan Pebrero 27, 1939 sa pagbanwa igdi. Nangyari ini huli sa programa kan National Settlement Administration na ipigtolod kan gobyerno nasyonal. Sa masurunod pang mga taon dakul pang nagharalesa Luzon asin Visaya sa pagbanwa igdi. Resulta kan hiro na ini, si mga tal na taga-igdi, an mga Bilaan, medyo naapi asin nagkawararan dagang pinagbubuhayan asin naroso' sinda sa kabukiran. An sitwasyhon na ini nata'wan nin hustisya kan maaprobaran an Indigenous People's Right Act (IPRA law RA 8371) kun saen an mga etinikong minoriya pigpakusog an saindang pagpupugol sa mga dati nindang dagang binabanwaanan.\nKan Enero 1948, huli sa pwersa kan Ley Republika Nu. 82, an Distrito nin Buayan pinatindog na bilang sarong tunay nang banwaan na an sakop sa pagdolonan niya nakaiba an mga munisipyo nin Alabel, Glan, Malapatan, Malungon asin Polomolok, mga banwaan na dati sakop kan Sarangani asin south Cotabato. enot na alkalde niya iyo si Irineo I. Santiago.\nMakalihis an anom na taon, kan Hunyo 1954, an Munisipyo kan Buayan pinangaranan nang General Santos sa pagromdom sin pag'onra sa tawong nagpoon kan pagbanwa kan lugar. Nangyari ini huli sa pwersa kan Ley Republika Nu. 1107 na pig'amaan ni Kongresista Luminog Mangelen kan probinsya nin Cotabato.\nPoon 1963 abot 1967, sa panahon kan administrasyon ni Alkalde Lucio A. Velayo, nagin mauswag na husto an munisipyo ta dakul na mga darakul na korporasyon an nagklaraag negosyo sa lugar, siring kan Dole Philippines, General Milling Corporation asin an UDAGRI. INi pwede na kuta magin sarong syudad, lagad an mga residente nagsayuma ta an hiro ni KOngresista Salipadea Pendatun gibohon an General Santos na syudad alagad magdara kan pangaran na Rajah Buayan.\nAlagad sa pwersa naman kan Ley Republika Nu. 5412, petsado Hulyo 8, 1968, na an nag'ama iyo si Kongresista James L. Chiongbian, an munisipyo kan General Santos ginibo nang sarong syudad. Nainaguraran ini sa saiyang pagka-syudad kan Septyembre 5 parehong taon. Si Antonio C. Acharon an pinaka'enot na alkalde nagtukaw sa bagong syudad. Kan 1988, duwang polong taon naka-agi, an syudad ipigdeklara na bilang urbanisado nanggad na syudad (highly urbanized city).\nAn General Santos yaon sa parteng habagatan kan Filipinas. Namomogtak sa latitud na 6°7'N 125°10'E. An syudad sur-subangan kan Manila, sur-subangan kan Cebu asin sur-solnopan kan Davao. An hiwas kan dagang agrikultural niya naabot sa 17,489 na ektarya, 32.63% na parte kan saiyang kadagaan.\nAn syudad kan General Santos bnababanga sa 26 barangay.\nGeneral Palayugan Internasyonal kan Syudad nin General Santos\nDoongan sa Makar\nAn syudad iyo na an pigdudulok sa paghanap kan mga lingaan, dalanon, togtog asin kulturu sa SOCCSKSARGEN. Sa ayre, sa dagat asin sa dagang transportasyon, madali maabot an arin man na parte kan Filipinas. an syudad iyo an base kan ika-2ng pinakadadakulang palayugan asin igwang saro sa pinakamodernong doongan nin mga bapor sa bilog na nasyon.\nAn General Santos International Airport iyo na an pinakadakulang aeropuerto sa Mindanao. Igwang laba na 3,227-meter na pahugpaan na kayang maakomodar an mga jet arog kan Airbus 340 asin Boeing 747. May direktang palayog ini sa Manila, Cebu paagi kan Philippine Airlines asin Cebu Pacific.\nAn Doongan kan Makar konsideradong pinakamarhay sa bilog na nasyon. Siya may pantalan na an laba 740 metro asin an lakbang 19 metro. Ini hinahalean kan gabos na biyahe pasiring sa mga mayor na destinasyon sa Filipinas. An Negros Navigation, WG&A asin Sulpicio Lines an mayor na mga linya nin bapornagbibiyahe igdi, pasahero asin kargamento an dara.\nByahe sa lansangan madali na. Labing 400 na bus asin mga dyip an nagdadalagan paluwas asin palaog kan [[SOCCSKSARGEN]. Mga taksing naka'air-con asin mga paarillahan na mga kotse/van madali makontrata. An Pan-Philippine Highway, an mayor na tinampo, iyo an nagtatarakod kan gabos na mga lansangan sa kahiwasan kan Mindanao.\nAn Gensan igwang ded kalidad na Fishport Complex na may 750-meter quay asin 300-meter wharf na kayang magserbisyo sa 2,000 na GT reefer carriers. Igwa man ini nin pasilidad sa refrigeration kayang maglaog nin 1,500 kilong karne o anoman na sasarayon na dai mag'aya. May planta nin yelo man na aro-aldaw kayamng magproducir nin 40 toneladang yelo. An brine, air blast asin contact freezers mga pasilidad pang makukua igdi.\nEksport nin tuna sa GenSan\nAn elektrisidad an nagtatao iyo an SOCOTECO II, taga'tingi' kan National Power Corporation. An tubig na suplay naghahale man sa GSC Water District.\nAn komunikasyon madali na ta yaon na an mga internet providers igdi apwera pa kan serbisyo kan Smart, Globe asin Suncellular.\nIgwa igdi nin 59 bangko, 40 an komersyal, 5 an savgings, asin 1 an kooperatiba. May 7 man na rural bank. Apwera pa kaini, igwa nin 49 sangraan kun padalian an pangangaipoo saka 48 lending na institusyon. An estadistikang ini nagono kan taon 2000.\nKan parehong taon man, 1,505 na medium asin darakulang kompnya na nagrehistro asin naghalagang Php 1.899 billion an naglaog na investment na nagtaong empleo sa 4,361. Sa porsentahe, 76.03% an nadagos sa negosyong nagtataong serbisyo, 9.77% sa wholesale/retail trade, 4.38% sa manufacturing asin an ibang tada, nadagos sa mining & quarrying.\nAn syudad nin General Santos  iyo an sentro nin edukasyon sa Rehiyon XII. Igwa igdi nin duwang unibersidad asin dakul pang ibang mga iba-ibang pang mga eskwelahan.\nAn Mindanao State University-General Santos iyo an enot na unbersidad sa syudad na pampubliko asin an Notre Dame of Dadiangas University iyo an enot na pribadong unibersidad.\nSegundaryang eskwelahan (pribado)Liwaton\nNotre Dame of Dadiangas University-Integrated Basic Education(NDDU-IBEd)\nQuantum Academy of General Santos City(QA-GSC)\nSegundaryang eskwelahan (pampubliko)Liwaton\nHuli ta dagya' an produksyon nin sira na ginugusi sa dagat asin mga pananom sa saiyang negosyong pan'agrikultura, an syudad dakul nanggad na masisiram na luto sa saiyang mga restoran asin mga resto bar, siring kan TUNA asin OPAH("Dayana") na sineserbi sa pambihirang luto na inaapod na SUTUKIL:SUGBA. Ini hinohoom sa sarsa asin sinusugba/inaasal sa oring dangan dinodogdog sa toyomansi.\nIgwa man kan masisiram na luto na inaapod na TULA (sopa na may laya, sibulyas, tanglad, petsay asin kamatis) asin an KINILAN ( mga pinidasong sira binuntog sa suka, shallot, kukumber asin paminta).\nParada nin tuna\nMay pintakasing pinapaorog sa Gensan, an inaapod na Kalilangan Festival kun saen tampok ninda an mga pigura kan sirang tuna asin an pagrokyaw kan maray na pag'iribahan kan mga namamanwaan asin mga lider kan iba-ibang etnikong grupo. An kalilangan boot sabihon pintakasi, pagrokyaw. Nabibilog ini sa porma nin ritwal asin seremonya kan mga kinaugalean na kostumbre kan lugar. Yaon man igdi an sayaw, awit asin paurumbasan sa maogmang pagsartaro kan mga namamanwaan.\nMay Tuna Festrivbal an GenSan kun Septyembre sa pagromdom kan dakulang papel kani komo sentro kan produksyon kan sirang tuna asin sa mga parada tinatampok an pigura nin tuna. May mga pasaling luto sa tuna sa pasiraman kaini sa pagtaong kaogmahan.\n↑ "Province of South Cotabato". Municipality Population Data. LWUA Research Division. Retrieved Disyembre 17, 2016. Check date values in: |access-date= (help)\nWikivoyage - Entry on General Santos City\nPinaghugot gikan sa "https://bcl.wikipedia.org/w/index.php?title=General_Santos&oldid=193237"\nLast edited on 15 Agosto 2020, at 04:35\nHuring pigliwat an pahinang ini kan 15 Agosto 2020, alas 04:35.


Border controls, checkpoint kan Capitolyo pabor sa City Hall\nNaging paborable sa lokal na gobierno kan Ciudad nin Naga an aksyon kan gobierno provincial kan Camarines Sur na estrictohan an border controls asin checkpoint kasunod kan padagos na paglangkaw kan caso kan coronavirus disease na hale sa nagpupuruling locally stranded individuals (LSIs).\nSa press conference sa City Hall, sinabi ni Alcalde Nelson Legacion na pig-snab sana kan gobierno nasyonal sa paagi kan Inter-Agency Task Force an kahagadan kan ciudad na tawan sinda nin poder na magbugtak nin border control sa linderos kan Milaor, CSur asin Brgy. Mabulo, Ciudad nin Naga nganing estrictong iimplementar an health protocol sa mga nagpupuruling LSIs sa Naga.\nAn ginigibo na sana kan ciudad sa linderos kan Milaor-Naga iyo an pagheling kan mga ID kan naglalaog asin kun sinda LSIs dinadara sa JMR Coliseum para sa rapid testing.\nNakakatabang sa ciudad an pag-estricto kan Capitolyo Provincial sa border control asin checkpoint nganing si nagpururuling LSIs ciertong nasasara asin naagi sa proceso kan health protocol.\nNin huli kan pagbawi na sa mga LGU kan poder sa border control nakabuelo an nagpupuruling LSIs nakakalusot sa ciudad dawa dai nagaagi sa proceso kan health protocol an resulta nagparalangkaw an caso kan Covid 19 sa ciudad mala ngani sa ngonian hale da dating zero case sa laog nin cuarenta diyas, madaling nagparalangkaw asin nagaabot na sa 31 caso sagcod kan Hulyo 8.\nNagkapera nang mga banwaan sa Camarines Sur an igwa nang mga caso sa Covid 19 sagcod na nag-aksyon si Gobernador Migz Villafuerte nganing magpaluwas nin Executive Order No. 9, Serye kan 2020.\nAn EO nagtataong direktiva sa PNP na imantenir an mga checkpoint sa border kan Del Gallego asin Bato katuwang ninda an frontliners kan gobierno provincial nganing maseguro an implementasyon kan health protocol asin ipasunod an cuarintina.\nAn gabos na persona na tutugotan na makalaog sa provincial border kan mga nagpupuruling residentes dapat ilista an saindang pangaran, saen hale/saen napuling banwaan, asin kuanon an contact number.\nSinda tatawan nin temporaryong entry permit, na isusuko sa LGU na igwang juridiksyon sa saindang pupulian na lugar.\nAn gabos na persona na nag-aagi sa provincia iisuhan nin passes sa paagi kan permit upon entry sa provincial border asin dapat irehistro an plaka kan saindang vehiculo.\nAlagad an sinambit na permit iwawalat sa provincial border sa saindang paghale o exit sa provincia asin iba pang mga rekisitos na dapat sunodon.\nPAGPUGOL KAN LSIs PIG-ENDORSO KAN REG’L IATF\nInaprobaran kan Regional IATF an kahagadan kan City Hall na temporaryong pugolon muna an nagpupuruli sa Naga kan mga LSIs maging OFW sa laog nin quince hasta treinta diyas.\nSinabi pa ni Legacion na an 15 diyas magkakaigwa na nin bastanteng panahon nganing mabawasan an laog kan napapano nang mga quarantine facilities asin ilaog naman si bagong nag-arabot.\nHuli kaini, pig-oopresir na an hotel asin home quarantine mantang padagos nagdadakul an LSIs asin nagpupuruling OFWs. (dpa)


Aromatikong kompuwesto - Wikipedia\nAn benzene, C6H6, iyo an pinakadae-komplikadong aromatikong hidrokarburo\nAn mga aromatikong kompuwesto (Ingles: aromatic compound) iyo an mga kompuwestong kimikal (harus iyo organiko) na igwa nin saro o mas dakol pang mga singsing na igwa nin pi na elektron na nakadelokalisa sa sainda. Kontrasto sa mga kompuwesto na may aromatisidad, an mga alipatikong kompuwesto kulang kaining delokalisasyon.\nAn terminong "aromatiko" iyo pigtao na bago pa an pisikal na mekanismo na nagdedetermina sa aromatisidad nadiskobre, asin iyo huli sa katotoohan na an nagkapirang kompuwesto niya igwa nin mahamis asin mahamot na parong; alagad. Dae gabos nin mga aromatikong kompuwesto may mahamis na parong, sagkod dae gabos nin mga kompuwesto na may mahamis na parong iyo aromatiko. An mga aromatikong hidrokarburo, o areno (arene), iyo mga aromatikong organikong kompuwesto na igwa nin karbon asin hidrohenong atomo sana. An kumpigurasyon kan anom na karbong atomo sa aromatikong kompuwesto iyo inaapod na "benzenong singsing", pagkatapos kan simpleng aromatikong kompuwesto na benzene, o an sarong phenyl na grupo kun parte kan mas dakulang kompuwesto.\nDae gabos nin aromatikong kompuwesto iyo nakabase sa benzene; an aromatisidad iyo pwede man sa mga heteroareno, na minasunod sa Hückel's rule (para sa monosiklikong singsing: kapag an bilang kan π elektron niya parehas sa 4n + 2, kun sain an n = 0, 1, 2, 3, ...). Sa mga kompuwestong ini, dae mababa sa sarong karbong atomo iyo pigriribayan nin saro sa mga heteroatomong oksiheno, nitroheno, o asupre. An mga halimbawa kan dae-benzenong kompuwesto na may aromatikong karakter iyo an furan, sarong heterosiklikong kompuwesto na igwa nin limang-miyembrong singsing na kabali an sarong oksihenong atomo, asin an pyridine, sarong heterosiklikong kompuwesto na igwa nin anom na miyembrong singsing na igwa nin sarong nitrohenong atomo.\nIgwang relatibong medya para sa Aromatics duman sa Wikimedia Commons\n↑ HighBeam Encyclopedia: aromatic compound.\nKinua sa "https://bcl.wikipedia.org/w/index.php?title=Aromatikong_kompuwesto&oldid=205038"\nHuring binago an pahinang ini kaitong 30 Abril 2021, alas 05:07.


Adem Nalu Rubio - Wikipedia\nAdem Nalu Rubio\nSi Rubio sa Saringsing Bikol Writers Workshop 2019\nSi Adem Nalu Valencia Rubio sarong paratukdô, parasurat asin nagin inot na pamayo kan kasararoan nin mga parasurat na SurTe. Sarô siya sa mga nagin partisipante o katood na parasurat kan Saringsing Writers Workshop (2017) asin ngunyan iyo an tagapabalangibog kan Parasurat Bikolnon, an tagapadalagan kan taonan na hunglonan sa pagsurat nin Bikol.\nSarô man siya sa mga partisipante kan pinakainot na Saling-Panitik Bienvenido Lumbera Translation Seminar-Workshop na ginibo kan Pebrero 8-10, 2018 sa Unibersidad kan Pilipinas, Diliman, Syudad nin Quezon.\nSi Rubio sarong Doktor sa Edukasyon asin propesor sa Catanduanes State University sa lindong kan Kolehiyo kan Arte asin Siyensya. Siya man an hadoyan kan The Stateman, an opisyal na pahayagan nin estyudante kan unibersidad.\nSi Rubio kan 2019\n↑ SurTe confers Gov. Cua honorary membership Catanduanes Tribune (pighugot 2018-11-03)\n↑ 2.0 2.1 Poetry Talk and Workshop held in Virac Philippine Information Agency (pighugot 2019-04-10)\n↑ Faculty kan Catanduanes State University Catanduanes State University (pighugot 2019-04-10)\nKinua sa "https://bcl.wikipedia.org/w/index.php?title=Adem_Nalu_Rubio&oldid=211666"\nHuring binago an pahinang ini kaitong 17 Agosto 2021, alas 16:41.


Home / News / Sorsogon / Albularyo sa Irosin, kinasohan nin Rape kan daragitang nagpabulong\nAlbularyo sa Irosin, kinasohan nin Rape kan daragitang nagpabulong\nBicol Standard Monday, June 06, 2016 News, Sorsogon\nIROSIN, Sorsogon –“Muya ko kuta na ipabulong sa albularyo an helang kan sakong aking daragita. 17 anyos na siya, alagad may problema sa pagregla. Ogaring, kan ipinaheling ko sa albularyo, en vez na siya bulongon, inabuso pa lugod."\nIni an declarasyon kan sarong ina kontra sa parabulong na nabisto sa pangaran na Benjamin Barcenas y Enamo, taga Brgy Bacolod sa banwaan na ini.\nSa estorya digdi, si Rita (bakong tunay na pangaran) iniba kan saiyang magurang sa harong kan parabulong. An tuyo iyo kan mag ina, iyo an maghapot kun kayang etcharan nin herbal na medicina an kamatean kan daragita.\nPag-abot ninda sa harong kan albularyo, tinaraman su magurang na maghalat sana sa luwas kan harong para makabwelo an pag lapat kan bulong na herbal.\nMayo nin pagduda, inagda kan albularyo sa cuarto an daragita. An sabi kan daragita, pinahuba siya kan saiyang kalson asin enerong bado sa lawas. Suboot, para maheling na entero kun ano an helang asinm deferencia.\nMantang nakaturuhok an parabulong sa mayong gubing na lawas kan victima, binugtakan niya nin rinolyong papel an ikinabuhay kan babae.\nDangan, ilinuwas man kan albularyo an saiyang armas pagka lalaki.\nAn sabi kan victima, naheling niyang nag masturbate an albolaryo sa saiyang atubangan. An patubod kan lalaki, iyo na an maluwas na mapulot na likido sa saiyang hawak , kaibahan an saiyang semilya iyo an gagamiton na panhaplas sa lawas kan daragita sundo sa sayang ikinabuhay.\nNangyari suboot ini. Saka pa sana natapos si halawig na ceremonya sa pagbulong.\nMientrastanto, kan naaraman kan magurang si nangyari, nag-agrabyo ini asin nagreclamo sa hepatura kan pulis digdi.\nAn mga awtoridad nag recomendar na sangatan si Barcenas nin casong pagbalga kan RA 8353 , na sarong forma nin casong Rape.\nAn reclamong ini kapot na ngonian kan mga awtoridad digdi. (Hale sa report ni Mark Kevin Arroco/BICOLSTANDARD.COM)\nAlbularyo sa Irosin, kinasohan nin Rape kan daragitang nagpabulong Reviewed by Bicol Standard on Monday, June 06, 2016 Rating: 5


Wikipedia:Bikol Wikipedia Community - Wikipedia\nWikipedia:Bikol Wikipedia Community\nAn Bikol Wikipedia Community sarong komunidad nin mga boluntaryo na nagpapabantog kan mga proyekto kan Wikimedia Foundation sa rehiyon Bikol. Namukna ini kan Oktobre 19, 2009 ninda Irvin Sto. Tomas, Ramon Olaño sagkod Gil Gregorio na nagkairinot na paraambag sa Bikol Sentral Wikipedia.\nAgi-agi[baguhon an source]\nIka-26 kan Nobyembre 2008 kan isinelebrar kan inot na anibersaryo kan Bikol Sentral Wikipedia sa pakikisumaro sa 74th National Book Week Celebration kan Camarines Sur Polytechnic Colleges sa Syudad nin Naga. Bunga ini kan pinakainot na hampangan nin mga Pilipinong Wikipedista o Naga Meetup 1 sa Syudad nin Naga.\nAn pinakainot na Pilipinong komunidad nin mga paraambag sa Wikimedia nabilog sa Naga Meetup 2. Resulta kan harampangan an partisipasyon kan komunidad sa paagi kan eksibit na "Mga Harigi kan Kulturang Bikolnon" sa National Conference on Bicol History and Culture kan Oktobre 21-23, 2009 sa Holy Rosary Minor Seminary sa Syudad nin Naga.\nSa Regional Conference on Reinventing Library Management in the 21st Century na ginibo sa Divine Word College kan Abril 17-19, 2012 saSyudad nin Legazpi], naibalangibog an paggamit kan mga proyekto kan Wikimedia partikularmente an Bikol Sentral Wikipedia sa mga myembro kan Bicol Region Librarians Council (BRLC) tanganing magin talingkas na rekurso sa mga eskwela.\nKomunidad kan Wikimedia Philippines[baguhon an source]\nSaro an Bikolnon na Komunidad nin Wikimedia sa 4 na komunidad sa nasyon kan Wikimedia Philippines na itinutulod an talingkas, bukas asin buhay na kaaraman. Opisyal na minidbid kan Kabtang an komunidad kan Abril 27, 2012 tanganing magin katuwang sa pagpaurog kan mga proyektong Wikimedia sa lokal na mga tataramon kan rehiyon.\nSadiring proyekto[baguhon an source]\nLegazpi Photo Walk\nAlbay WikiExpedition 1\nSumaro sa Salog Photography\nKinua sa "https://bcl.wikipedia.org/w/index.php?title=Wikipedia:Bikol_Wikipedia_Community&oldid=154801"\nHuring binago an pahinang ini kaitong 24 Mayo 2015, alas 03:28.